RM35,000 melayang ditipu scammer menyamar ‘anak’
Oleh MOHD SYALMIZI HAMID

4 Jun 2021, 5:22 pm
SEBERANG PERAI – Seorang suri rumah kerugian sebanyak RM35,000 selepas mendakwa menjadi mangsa penipuan individu yang menyamar sebagai anak lelakinya, semalam.
Wanita berusia 69 tahun itu dikatakan mula terjerat selepas menerima panggilan telefon daripada individu yang mengaku kononnya anak lelaki mangsa, baru-baru ini.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, daripada perbualan itu, ‘anak’ mangsa tersebut memaklumkan beg duit dan telefonnya telah hilang.
“Jadi, dia memberitahu wanita berkenaan untuk meminjam wang sebanyak RM8,000.
“Bagaimanapun mangsa yang terpedaya telah memindahkan wang sebanyak RM35,000 biarpun tanpa membuat pengesahan dan semakan terlebih dahulu,” katanya kepada pemberita hari ini.
Beliau berkata, mangsa bagaimanapun menyedari ditipu selepas menghubungi anak lelakinya untuk menuntut semula wang yang dipinjam tersebut.

“Wanita itu telah tampil membuat laporan polis semalam selepas anaknya memberitahu dia tidak pernah meminta untuk meminjam wang atau menggunakan nombor telefon berkenaan.
“Justeru, kita juga mengingatkan orang ramai agar menghubungi individu sebenar untuk pengesahan terlebih dahulu sebelum melakukan sebarang transaksi pemindahan wang,” ujar beliau.
Menurutnya, kes itu disiasat mengikut Seksyen 420 Kanun Keseksaan kerana menipu. – K! ONLINE


Pertikaian pelantikan Sri Ram sepatutnya telah selesai
Oleh NORLIZAH ABAS

4 Jun 2021, 5:43 pm
KUALA LUMPUR – Pelantikan Datuk Seri Gopal Sri Ram selaku pendakwa raya dalam perbicaraan kes rasuah Datin Seri Rosmah Mansor tidak sepatutnya dipertikai lagi dan dijadikan isu pada peringkat ini, demikian hujah pihak pendakwaan.
Ini kerana Mahkamah Persekutuan pada 2019 telah memuktamadkan isu pelantikan peguam berpengalaman itu mengetuai pasukan pendakwaan ketika menolak permohonan suaminya, Datuk Seri Najib Tun Razak yang turut memohon agar Sri Ram digugurkan daripada pasukan pendakwaan kesnya.
Pasukan pendakwaan menghujahkan, pelantikan bekas hakim Mahkamah Persekutuan itu selaku pendakwa raya kanan termaktub di bawah Seksyen 376(3) Kanun Prosedur Jenayah.
Selain itu, bekas Peguam Negara, Tan Sri Tommy Thomas dalam afidavit yang diikrarkannya pada 11 Mei lalu turut mengesahkan bahawa beliau sendiri memberi kuasa pendakwa raya kepada Sri Ram untuk mengendalikan pendakwaan terhadap Rosmah.
Sehubungan itu, isu pelantikan Sri Ram selaku pendakwa raya mahupun keabsahan perbicaraan
terhadapnya sepatutnya telah selesai dan tidak perlu ditimbulkan lagi kerana perkara tersebut telah dimuktamadkan di peringkat Mahkamah Persekutuan.
Demikian isi kandungan penghujahan bertulis pihak pendakwaan bertarikh 28 Mei lalu yang difailkan bagi membantah permohonan Rosmah untuk menggugurkan Sri Ram daripada mengetuai pasukan pendakwaan dan mengisytiharkan prosiding kes rasuah di Mahkamah Tinggi, terbatal.

Pendengaran permohonan itu sepatutnya didengar hari ini di hadapan Hakim Mohamed Zaini Mazlan secara dalam talian menerusi aplikasi Zoom, namun ditangguhkan sehingga 17 Jun ini.
Dalam penghujahan bertulis itu, pihak pendakwaan turut menyatakan, Rosmah melalui Tetuan Jagjit Singh & Co. mengikrarkan afidavit yang mendakwa Sri Ram telah memperdaya mahkamah.
Afidavit tertuduh yang diikrarkan pada 6 Mei dan 21 Mei lalu disediakan oleh peguamnya, merupakan satu tuduhan yang serius walhal keputusan Mahkamah Rayuan dan Mahkamah Persekutuan dalam rayuan Najib, adalah dalam pengetahuan pihak pembelaan.
Kes terhadap Rosmah, 69, berkaitan projek hibrid solar bernilai RM1.25 bilion bagi 369 sekolah luar
bandar di Sarawak kini di peringkat bela diri.
Rosmah didakwa meminta suapan RM187.5 juta daripada Pengarah Urusan Jepak Holdings Sdn. Bhd., Saidi Abang Samsudin, melalui pembantunya ketika itu, Rizal Mansor, sebagai dorongan untuk membantu syarikat itu mendapatkan projek solar menerusi rundingan terus dengan Kementerian Pendidikan.
Beliau turut didakwa menerima rasuah berjumlah RM6.5 juta daripada Saidi antara 2016 dan 2017. -K!ONlLINE


Abil nak ajar instafamous berlakon, percuma sahaja
Oleh MOHD. HAIKAL ISA

4 Jun 2021, 5:40 pm
PETALING JAYA – Tidak bertindak membuta-tuli memperkecilkan bakat lakonan pelakon baharu sekarang yang kebanyakannya lahir daripada populariti media sosial, aktres berkaliber, Nabila Huda muncul dengan idea memberi ‘kelas’ lakonan secara percuma kepada individu terbabit.
Nabila atau mesra disapa sebagai Abil bagaimanapun memaklumkan, dia bukan cikgu atau pensyarah tapi akan berkongsi ilmu termasuk yang asas bagaimana untuk jadi seorang pelakon yang bagus.
“Saya cuma nak jelaskan pada semua orang, ini bukan kelas lakonan tau. Saya tak ajar berlakon kerana saya bukan cikgu atau pensyarah.
“Bagaimanapun, saya akan kongsi ilmu asas bagaimana nak jadi seorang pelakon yang bagus. Saya akan kongsi benda yang saya buat atau yang telah saya belajar dari ‘zero’ sampai tahap sekarang,” ujar pemilik nama lengkap, Nabila Huda Suhaimi itu.
Pelakon Wanita Terbaik Festival Filem Malaysia ke-28 itu juga berhasrat bukan sahaja ingin menurunkan ilmu kepada golongan pensohor media sosial, bahkan terbuka kepada individu lain yang tiada asas namun mempunyai minat tinggi ingin menceburkan diri dalam bidang lakonan.
“Saya cari orang yang baru (berjinak-jinak), yang ada ‘basic’ sebab kalau tak pernah berlakon, saya takut anda tak faham apa yang saya kongsi.

“Tapi jangan risau, saya tengan susun ‘group by group’ (kumpulan demi kumpulan). Mana tahu kalau ada rezeki mereka yang ada impian nak jadi pelakon gunakan platfrom yang dari saya,” katanya lagi yang meminta mereka yang berminat segera menghantar direct messaging (DM) dalam Instagram.
Terdahulu, Abil memuat naik ciapan menerusi Twitter memaklumkan yang dia sanggup berkongsi ilmu tentang bagaimana untuk menjadi pelakon yang bagus buat semua ‘instafamous’, ‘influencer’ dan para pelakon baharu secara percuma. – K! ONLINE


Amir Raja Lawak jual air jagung tepi jalan
Oleh MOHD. HAIKAL ISA

4 Jun 2021, 5:23 pm
PETALING JAYA – Kais pagi makan pagi, kasi petang makan petang.
Barangkali peribahasa tersebut sesuai menggambarkan kehidupan sesetengah rakyat Malaysia yang terus terhimpit disebabkan pandemik Covid-19. Tidak terkecuali, Amir Raja Lawak.
Amir atau nama sebenarnya, Mohammad, Amirullah Azmi, 32, kini membocorkan satu lagi sumber rezeki dengan menjual air minuman di tepi jalanan secara kecil-kecilan dengan jenama, Air Jagung Amirreka.
Kesungguhan dan kecekalan Amir yang pernah menyertai program realiti, Raja Lawak musim ketiga mendapat perhatian netizen dalam gelanggang media sosial. Masing-masing memuji kesedapan air jagung yang dijualnya.
PERKONGSIAN seorang peminat tanda sokongan terhadap bisnes Amir Raja Lawak.
“Kalau anda masih ingat Amir Raja Lawak yang kecil-kecil itu, dia setiap hari berniaga air jagung di kawasan rumah saya.
“Dekat tepi jalan sahaja dan sedap gila air jagung dia jual. Pekat dan tak terlalu manis. Yang duduk area Kajang bolehlah sokong perniagaan dia,” ciap seorang pengguna Twitter, @AidaSue.

Berdasarkan tinjauan Kosmo! Online, selain mengerah tenaga dan berpanas bawah terik mentari, Amir yang juga suami kepada Nur Intan Syafinaz Shaari itu ligat memperomosikan jenama minumannya menerusi akaun Instagram, @airjagungamirreka_hq.
Biarpun diduga dengan rezeki dalam bidang lakonan dan komedi yang tidak menentu, anak kelahiran Kubang Kerian, Kelantan itu tetap berjaya muncul dengan drama terbaharu terbitan Awesome TV berjudul Man Transform. – K! ONLINE


Beberapa kawasan di Perak dikenakan PKPD
Oleh AHMAD SHAHERMAN SHAMSURI

4 Jun 2021, 6:03 pm
PETALING JAYA – Beberapa kawasan di Perak dikenakan Perintah Kawalan Pergerakan Diperketatkan (PKPD) bermula Ahad ini sehingga 19 Jun depan.
Menteri Kanan (Keselamatan), Datuk Seri Ismail Sabri Yaakob berkata, tindakan tersebut diambil selepas kesemua kawasan terbabit merekodkan kes positif dengan kebolehjangkitan yang tinggi.
Beliau berkata, antara kawasan yang dikenakan PKPD di negeri itu adalah Kampung Dato’ Ahmad Said Tambahan 2, Mukim Ulu Kinta dan Taman Kerian Tambahan, Parit Buntar, Kerian.
“PKPD turut dikenakan ke atas tiga perkampungan Batu 9 Lekir, Mukim Lekir, Manjung, melibatkan Kampung Tanjung Kepah, Kampung Batu 9 dan Kampung Sungai Lombong.
“Turut dikenakan PKPD adalah di Taman Berkat, Mukim Matang daerah Larut, Matang dan Selama,” katanya dalam satu kenyataan di sini hari ini.
Tambahnya, PKPD juga turut dilaksanakan di empat kampung di Mukim Pengkalan Hulu dan Mukim Kerunai, Hulu Perak.

Katanya, antara kampung yang terlibat adalah Kampung Air Panas dan Kampung Kuak Luar, Mukim Pengkalan Hulu serta Kampung Alai dan Kampung Baharu (sebahagian dari Kampung Lalang) di Mukim Kerunai.
“Pelaksanaan PKPD ini untuk memastikan jangkitan di kesemua lokaliti ini dapat dibendung secepat mungkin,” ujarnya. -K! ONLINE


Kena ada alternatif cari duit – Siti Nordiana
Oleh SAIRUL ZAMRI MISRANI

4 Jun 2021, 5:02 pm
PETALING JAYA – Penyanyi Siti Nordiana mengakui pendapatannya terjejas hampir 60 peratus ekoran banyak persembahan pentas dan undangan nyanyian yang terpaksa dibatalkan sejak Perintah Kawalan Pergerakan (PKP) dilaksanakan tahun lalu.
Siti Nordiana atau nama sebenarnya Siti Nordiana Alias, 37, walau bagaimanapun tidak pernah merintih apatah lagi mengeluh selain cuba mencari pelbagai inisiatif agar dapat menampung komitmen bulanannya.
“Jujur saya katakan 60 peratus pendapatan saya hilang dan terjejas sejak PKP dilaksanakan. Pelbagai cara saya lakukan untuk menampung semula kerugian tersebut.
“Justeru, dalam keadaan serba mencabar ketika ini, saya kena berfikir lebih kreatif dan jauh. Tiada ‘show’ (persembahan) di luar, saya cuba buat persembahan dalam media sosial pula,” katanya pada siang media virtual single terbaharunya, Cukup Derita Itu.
Selain daripada acara nyanyian, Siti Nordiana yang mesra disapa Nana berkata, dia turut melakukan pelbagai kerja-kerja lain bagi menambah pendapatan tambahan seperti menjual tudung jenama sendiri menerusi platform jualan dalam talian dan ulasan produk menerusi Instagram.
“Dalam keadaan sekarang tak boleh nak tunggu dan harap orang panggil kita buat ‘show’ sahaja. Waktu-waktu beginilah wang simpanan juga sangat membantu terutama ketika berdepan kecemasan.

“Alhamdulillah, buat masa ini saya masih mampu melunaskan segala bayaran untuk komitmen serta perbelanjaan bulanan seperti biasa,” katanya.
Pada masa sama, pelantun lagu Angkara itu turut bersyukur kerana sering mendapat tawaran dan kepercayaan melakukan ulasan produk berbayar serta menjalankan beberapa kempen dalam Instagram. – K! ONLINE


Cetuskan provokasi, dua lelaki mabuk ditahan
Oleh MUHD AFIQ AL-HAFIZ MAT YUSOF

4 Jun 2021, 4:45 pm
PETALING JAYA – Tindakan dua lelaki yang disyaki berada di bawah pengaruh alkohol mencetuskan provokasi ketika pemeriksaan mengundang padah selepas mereka ditahan di sekitar kawasan perumahan Pelangi Damansara di sini semalam.
Dalam kejadian kira-kira pukul 11.35 malam itu, kedua-dua suspek warga tempatan berusia 26 dan 30 tahun turut enggan memberi kerjasama ketika ditahan dalam operasi Covid-19 itu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, suspek juga telah membuat bising dengan menuduh polis telah menganiaya mereka.
“Kedua-dua suspek turut mengeluarkan kata-kata kesat selain mempertikaikan tugas anggota polis.
“Hasil semakan mendapati, lelaki berusia 30 tahun itu mempunyai satu rekod lampau atas kesalahan mencuri manakala rakannya yang berusia 26 tahun itu mempunyai dua rekod membabitkan ugutan jenayah dan menyebabkan kecederaan,” katanya dalam satu kenyataan di sini hari ini.
Katanya, kedua-dua suspek telah ditahan reman dan salah seorang suspek telah dikenakan kompaun sebanyak RM1,500 kerana tidak memakai pelitup muka.

“Polis Petaling Jaya turut menasihatkan orang ramai agar sentiasa memberi kerjasama sepenuhnya kepada pegawai polis yang menjalankan tugas di lapangan.
“Kegagalan dalam memberi kerjasama boleh dikenakan tindakan undang-undang,” jelasnya.
Kes disiasat di bawah Seksyen 186 Kanun Keseksaan kerana menghalang penjawat awam menjalankan tugas. – K! ONLINE


Pejabat JPJ Kelantan ditutup 14 hari
Oleh ROSLIZA MOHAMED

4 Jun 2021, 4:49 pm
KOTA BHARU – Pejabat Jabatan Pengangkutan Jalan (JPJ) Kelantan di Panji di sini ditutup selama 14 hari bermula semalam bagi mengelakkan sebarang risiko jangkitan kes Covid-19 daripada terus menular.
Arahan penutupan sehingga 16 Jun ini dilakukan berdasar penilaian risiko oleh Pejabat Kesihatan Daerah (PKD) bagi tujuan sanitasi pejabat dan memutuskan rantaian penularan Covid-19.
Pengarah JPJ Kelantan, Hanif Yusabra Yusof berkata, semua urusan berkaitan termasuk pembaharuan lesen kenderaan motor (LKM), kenderaan perdagangan rentas negara, pembaharuan lesen vokasional dan urusan penjelasan saman tidak dilaksanakan untuk tempoh tersebut.
Katanya, sebarang janji temu boleh dilakukan menerusi JPJ Mobile yang ditempatkan di pekarangan pejabat atau boleh terus pejabat cawangan yang berdekatan seperti di JPJ Machang dan Gua Musang.
“Orang awam yang menjalankan urusan dinasihatkan supaya sentiasa menjaga keselamatan diri dan mematuhi prosedur operasi standard (SOP).
“Mereka juga boleh memilih medium secara online bagi urus niaga persendirian di dalam tempoh Perintah Kawalan Pergerakan Penuh ketika ini melalui portal mysikap JPJ,” katanya ketika dihubungi Kosmo! hari ini.

Sebelum ini, hanya Bahagian Pelesenan Kenderaan JPJ Kelantan ditutup kepada orang ramai selama 12 hari bermula 30 Mei lalu selepas kakitangan di kaunter itu dikesan positif Covid-19. – K! ONLINE


Bicara rasuah Guan Eng ditunda Julai
Oleh NUZULSHAM SHAMSUDDIN

4 Jun 2021, 5:33 pm
KUALA LUMPUR – Perbicaraan kes rasuah bekas Ketua Menteri Pulau Pinang, Lim Guan Eng berhubung pembinaan terowong dasar laut dan projek pembinaan jalan yang sepatutnya bermula 8 Jun ini ditunda ke Julai.
Perkara itu dimaklumkan Timbalan Pendakwa Wan Shaharudin Wan Ladin ketika dihubungi di sini hari ini.
Menurut Wan Shaharudin, setakat ini tarikh baharu ditetapkan mahkamah bagi perbicaraan itu adalah pada 12 hingga 16 Julai ini.
“Pada tarikh itu (12 Julai hingga 16 Julai) pihak pendakwaan menjangkakan seramai lapan saksi akan dipanggil memberi keterangan,” katanya.
Sebelum ini, Ketua Hakim Negara, Tun Tengku Maimun Tuan Mat mengarahkan pengendalian kes-kes antaranya semua perbicaraan dan pendengaran kes sivil dan jenayah ditetapkan secara kehadiran fizikal hendaklah ditangguhkan ekoran pelaksanaan Perintah Kawalan Pergerakan (PKP).
Pada prosiding yang lalu, Hakim Mahkamah Sesyen Azura Alwi yang akan mendengar perbicaraan itu telah menetapkan  tarikh perbicaraan pada 8 hingga 11 Jun, 12 hingga 16 Julai, 28 dan 29 Julai, 16 hingga 20 Ogos, 6 hingga 10 September, 20 hingga 24 September dan 13 hingga 17 Disember.

Mengikut pertuduhan pindaan pertama, Guan Eng, 61, didakwa sebagai seorang pegawai badan awam iaitu Ketua Menteri Pulau Pinang telah menggunakan kedudukannya untuk menerima suapan bagi dirinya sendiri wang berjumlah RM3.3 juta dengan mengambil tindakan bagi membantu syarikat milik Datuk Zarul Ahmad Mohd. Zulkifli yang dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6.3 bilion.
Kesalahan itu didakwa dilakukan antara Januari 2011 dan Ogos 2017 di Pejabat Ketua Menteri Pulau Pinang, Tingkat 28, KOMTAR, Georgetown, Pulau Pinang mengikut Seksyen 23(1) Akta SPRM yang membawa hukuman penjara maksimum 20 tahun dan denda tidak kurang daripada lima kali ganda nilai suapan atau RM10,000, mana yang lebih tinggi, jika sabit kesalahan.
Bagi pertuduhan pindaan kedua, Guan Eng didakwa semasa menjawat jawatan Ketua Menteri Pulau Pinang telah meminta suapan iaitu balasan berjumlah 10 peratus daripada keuntungan yang akan diperoleh kelak daripada Zarul sebagai upah bagi melakukan perkara yang dicadangkan iaitu membantu syarikat milik ahli perniagaan tersebut dilantik untuk projek sama. -K! ONLINE


Polis perhebatkan pemeriksaan kilang
Oleh MOHD YUNUS YAKKUB

4 Jun 2021, 4:30 pm
SHAH ALAM – Polis Selangor akan memperhebatkan pemeriksaan di kilang-kilang dalam memastikan yang dibenarkan sahaja beroperasi sepanjang tempoh Perintah Kawalan Pergerakan (PKP) penuh.
Ketua Polis Selangor, Datuk Arjunaidi Mohamed berkata, ini termasuk surat kebenaran dan pematuhan prosedur operasi standard (SOP) agar tidak disalahguna oleh mereka.
“Kita telah mula pergi ke kilang-kilang untuk pemeriksaan. Sekiranya didapati terdapat pelanggaran, kita ambil tindakan undang-undang.
“Selain itu, saya telah mengarahkan kesemua Ketua Polis Daerah meningkatkan sekatan jalan raya dan tindakan daripada pasukan pemantau agar SOP dipatuhi,” katanya pada sidang akhbar hari ini.
Beliau menjelaskan sebanyak 487 kompaun telah dikeluarkan dengan kesalahan paling banyak dilakukan melibatkan pelitup muka dan tiada penjarakan fizikal setakat semalam.
Tegas beliau, pergerakan trafik di seluruh Selangor setakat ini menunjukkan penurunan antara 70 hingga 80 peratus dan hasil pemeriksaan mendapati hanya mereka mempunyai surat kebenaran sahaja berada di jalan raya. – K! ONLINE


Polis sahkan tahanan mati ketika cuba melarikan diri
Oleh MOHD YUNUS YAKKUB

4 Jun 2021, 4:17 pm
SHAH ALAM – Polis mengesahkan seorang tahanan mati ketika cuba melarikan diri dengan terjun dari tingkap dalam kejadian di Ibu Pejabat Polis Daerah Klang Selatan, semalam.
Ketua Polis Selangor, Datuk Arjunaidi Mohamed berkata, kejadian berlaku pukul 1.50 petang apabila pegawai penyiasat kes berpangkat sarjan sedang mengiringi tahanan itu iaitu Umar Faruq Abdullah, 36, ke lokap selepas mengambil keterangan.
“Semasa tahanan menuruni tangga daripada tingkat 2 ke tingkat satu telah bertindak menolak pegawai penyiasat itu dan cuba melarikan ke arah tingkap terbuka di tangga berkenaan.
“Tahanan kemudiannya terjun dan telah jatuh di luar konkrit pemisah antara tingkat satu dan dua sebelum terjatuh ke atas sebuah motosikal di kawasan parkir.
“Ini menyebabkan keretakkan pada bahagian tempurung kepala dan muka tahanan tersebut. Bedah siasat terhadap mayat tahanan itu akan dilakukan petang ini,” katanya pada sidang akhbar hari ini.
Beliau menambah, suspek yang tidak mempunyai pekerjaan tetap dan beralamat di Kampung Jawa, Klang itu mempunyai lapan rekod jenayah lampau.

Ujar Arjunadi, dia sebelum ini ditangkap kelmarin bagi membantu siasatan kes mencuri tong gas dan direman selama empat hari.
“Pegawai penyiasat itu telah ditukarkan serta-merta dan siasatan kini memfokuskan kepada pelanggaran prosedur operasi standard (SOP), kecuaian dan ‘Duty of Care’ dan kes disiasat mengikut Seksyen 223 Kanun Keseksaan.
“Kes juga diklasifikasikan sebagai mati mengejut,” katanya. – K! ONLINE


Kertas siasatan InstaStory ibu Neelofa diserahkan dalam masa terdekat
Oleh MOHD YUNUS YAKKUB

4 Jun 2021, 4:10 pm
SHAH ALAM – Kertas siasatan berhubung ibu kepada selebriti terkenal Neelofa, Datin Noor Kartini Noor Mohammed yang didakwa memuat naik komen berbaur sensitif terhadap Sultan Johor, Sultan Ibrahim Sultan Iskandar akan diserahkan kepada pejabat Timbalan Pendakwa Raya (DPP) dalam masa terdekat.
Ketua Polis Selangor, Datuk Arjunaidi Mohamed berkata, pihaknya kini telah mengambil keterangan terhadap tujuh individu berhubung kes tersebut.
“Kita hanya menunggu laporan berkaitan teknikal sebelum merujuk kertas siasatan itu kepada DPP,” katanya pada sidang akhbar hari ini.
Ketika ditanya berhubung pengambilalihan siasatan yang sebelum ini difahamkan dimulakan oleh Polis Kuala Lumpur, Arjunadi menegaskan kejadian berlaku di Selangor.
Kes disiasat mengikut Seksyen 504 Kanun Keseksaan iaitu dengan sengaja mengaibkan dengan niat hendak membangkitkan pecah keamanan, Seksyen 233 Akta Komunikasi dan Multimedia 1998 dan Seksyen 14 Akta Kesalahan-kesalahan Kecil 1955. – K! ONLINE


Kilang kayu tipu isytihar perniagaan hardware dikompaun
Oleh ASLIZA MUSA

4 Jun 2021, 4:04 pm
SUNGAI SIPUT – Padah mengisytiharkan operasi perniagaan sebagai premis perkakasan ‘hardware’ menyebabkan sebuah kilang kayu di Kawasan Perindustrian Sungai Siput di sini dikompaun RM10,000 hari ini.
Pemeriksaan di kilang berkenaan dijalankan oleh sepasukan pegawai dan anggota diketuai Inspektor Abdul Wahed Hamid bersama pasukan Jabatan Perhutanan Kuala Kangsar pada pukul 10.45 pagi.
Ketua Polis Daerah, Superintenden Mohd. Khaizam Ahmad Shahabudin berkata, semakan mendapati kilang itu beroperasi dengan kebenaran Kementerian Perdagangan Antarabangsa dan Industri (MITI) namun memalsukan jenis operasi perniagaan.
Katanya, pemilik premis berusia 70-an itu maklum atas pelanggaran SOP yang dilakukan dan akur operasi kilangnya adalah perniagaan bukan keperluan.
“Kompaun RM10,000 dikeluarkan ke atas pemilik premis di bawah Peraturan 17(2) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021.
“Lapan pekerja tempatan yang berada di kilang itu pula dikompaun RM2,000 setiap seorang mengikut Seksyen 17 (1) Akta Pencegahan dan Pengawalan Penyakit Berjangkit 1988,” katanya di sini hari ini.

Turut ditahan17 pekerja Bangladesh yang kemudian dibawa ke Ibu Pejabat Polis Daerah (IPD) Sungai Siput untuk tindakan lanjut.
Susulan tindakan tersebut kilang itu diarah tutup serta-merta manakala aduan telah dikemukakan kepada MITI bagi membatalkan kelulusan operasinya. – K! ONLINE


14 lelaki bergaduh ditahan
Oleh MUHD AFIQ AL-HAFIZ MAT YUSOF

4 Jun 2021, 3:44 pm
PETALING JAYA – Seramai 14 lelaki warga tempatan ditahan selepas dipercayai terbabit dalam satu pergaduhan di Blok B, Projek Perumahan Rakyat (PPR) Batu Muda, Jinjang semalam.
Ketua Polis Daerah Sentul, Asisten Komisioner Beh Eng Lai berkata, pihaknya menerima maklumat daripada orang awam berhubung pergaduhan tersebut pada pukul 11 malam.
“Seramai 14 lelaki berusia 20 hingga 54 tahun yang dipercayai terlibat dalam pergaduhan tersebut telah ditahan.
“Siasatan awal mendapati, kejadian berpunca daripada tindakan sekumpulan lelaki merakam pertengkaran membabitkan pasangan suami isteri di PPR berkenaan,” katanya dalam satu kenyataan di sini hari ini.
Mengulas lanjut, ketika kejadian, suami wanita itu telah menyedari pertengkaran mereka telah dirakam kumpulan tersebut dan menegur tindakan mereka itu.
“Namun ia berakhir dengan pergaduhan, pengeluaran kata-kata kesat dan berlaku insiden tolak-menolak.

“Kesemua 14 lelaki tersebut telah ditahan dan permohonan reman ke atas semua suspek telah dibuat hari ini untuk membantu siasatan lanjut,” jelasnya.
Tambahnya, semakan rekod mendapati, 11 daripada ditahan mempunyai beberapa rekod jenayah lampau manakala baki tiada rekod jenayah.
Terdahulu, tular di media sosial yang memaparkan beberapa rakaman video berhubung kejadian pergaduhan membabitkan 14 individu di PPR Batu Muda di sini.
Kes disiasat di bawah Seksyen 148 Kanun Keseksaan kerana merusuh menggunakan senjata. – K! ONLINE


“Mencari kesalahan tidak kurangkan bilangan pesakit, tekanan.” – Permaisuri Johor
Oleh MOHAMAD FAIZAL HASHIM

4 Jun 2021, 4:26 pm
JOHOR BAHRU – Permaisuri Johor, Raja Zarith Sofiah Sultan Idris Shah menyeru mereka yang berkemampuan untuk membantu hospital-hospital atau golongan miskin yang ditimpa kesusahan dalam apa jua bentuk yang boleh ketika berdepan pandemik Covid-19.
Raja Zarith Sofiah berkata, pandemik ini telah menampakkan jurang perbezaan antara mereka yang hidup senang dengan mereka yang kurang bernasib baik.
Katanya, ia juga menampakkan jurang antara mereka yang sanggup dan sudi membantu secara sukarela dengan mereka yang selesa di belakang papan kekunci masing-masing mencari kesalahan yang tidak berkesudahan.
“Mencari kesalahan semata-mata tidak akan mengurangkan bilangan pesakit atau tekanan dihadapi keluarga yang terpaksa bersempit dalam flat satu bilik mahupun mereka yang kehilangan pendapatan dan buntu bagaimana mencari nafkah untuk keluarga.
“Pihak hospital merupakan entiti yang paling terkesan. Lihatlah saja kontena-kontena yang terpaksa diubah suai menjadi bilik mayat serta cabaran lain yang kita lihat sepanjang tahun lalu.
“Apa salahnya kita tunjukkan, walaupun sedikit, penghargaan atas segala pengorbanan mereka dalam merawat ataupun menyelamatkan pesakit dari ambang kematian?,” soal Raja Zarith Sofiah dalam kenyataan hari ini.

Raja Zarith Sofiah berkata, keluarga Diraja Johor akan meneruskan bantuan yang telah dilaksanakan sekian lama kepada golongan susah, kehilangan pekerjaan, atau bergaji kecil.
Beliau berkata, inilah masanya semua ahli masyarakat bersama-sama mengambil tindakan dan membantu berbanding terus menuding jari mencari kesalahan pihak berkuasa semata-mata.
“Walaupun rakyat Malaysia berhak untuk mengkritik dan mempersoalkan tindak tanduk keputusan yang diambil kerajaan, kita juga wajar bermuhasabah tentang kemampuan kita sendiri.
“Kita mesti menerima hakikat bahawa peningkatan mendadak kes Covid-19 mempunyai asasnya dalam keengganan lapisan masyarakat kita untuk mematuhi prosedur operasi standard (SOP).
“Marilah kita membantu antara satu sama lain, terutamanya petugas barisan hadapan dan mereka yang dalam kesusahan,” katanya. – K! ONLINE


TNB pastikan bekalan elektrik di PPV lancar
Oleh SITI AMINAH MOHD YUSOF

4 Jun 2021, 4:34 pm
PETALING JAYA – Tenaga Nasional Berhad (TNB) telah melakukan persiapan awal agar operasi bekalan elektrik di lima lagi Pusat Pemberian Vaksin (PPV) berskala mega yang bakal dibuka di Lembah Klang pada Isnin ini berjalan lancar.
Ketua Pegawai Rangkaian Pembahagian TNB, Wan Nazmy Wan Mahmood berkata, pihaknya telah mengatur beberapa persediaan termasuk melibatkan semakan dan pemantauan untuk memastikan sistem bekalan di lokasi berkenaan berada dalam keadaan teratur dan berdaya harap.
“Kerja menaik taraf turut sedang dilaksanakan bagi membolehkan pemantauan dan kawalan bekalan dibuat secara jarak jauh,” katanya dalam kenyataan di sini hari ini.
Menteri Penyelaras Program Imunisasi Covid-19 Kebangsaan (PICK), Khairy Jamaluddin telah mengumumkan pembukaan lima PPV mega bermula 7 Jun ini iaitu di Pusat Konvensyen The Mines, Seri Kembangan, Universiti Teknologi MARA (UiTM) Kampus Puncak Alam, Pusat Konvensyen Setia City, pekarangan Stadium Nasional Bukit Jalil dan Pusat Konvensyen Kuala Lumpur.
Menurut Wan Nazmy, TNB mendapat kerjasama dan sokongan baik daripada Kementerian Kesihatan di samping pihak pengurusan 382 PPV sedia ada dalam usaha memastikan bekalan elektrik kepada PPV teratur sepanjang program imunisasi dijalankan.
Beliau berkata, menjadi keutamaan TNB untuk memulihkan bekalan elektrik melibatkan PPV serta 40 Pusat Simpanan Vaksin (PSV) jika berlaku sebarang masalah melibatkan gangguan bekalan elektrik.

“Kami juga sentiasa menyemak status bekalan di PPV dan PSV supaya langkah segera dapat diambil bagi mengelakkan gangguan terjadi.
“Alhamdulillah, sejak pelaksanaan PICK pada 24 Februari, insiden gangguan bekalan di PPV dan PSV amat minimum serta dapat dipulihkan dengan pantas,” ujarnya. – K! ONLINE


AS kutuk pencerobohan pesawat China di ruang udara Malaysia
Oleh KOSMO!

4 Jun 2021, 4:42 pm
SYDNEY – Komander Tentera Udara Pasifik Amerika Syarikat (AS) mengutuk tindakan pesawat tentera China yang menceroboh ruang udara Malaysia yang disifatkan sebagai ‘sengaja’ dan mengancam kestabilan.
Pada 31 Mei lalu, 16 buah pesawat ketenteraan milik China telah terbang di zon udara Maritim Malaysia, Kota Kinabalu, Sabah.
Jeneral Kenneth Wilsbach berkata, kegiatan itu boleh ‘ditambah dalam senarai aktiviti provokasi dan tidak stabil’ dari China.
“Kami telah membuat perhitungan dan apabila kita melakukan sesuatu yang tidak sepatutnya seperti masuk ke ruang udara negara lain, kita harus mengaku salah,” kata Wilsbach.
Beijing bagaimanapun berkata pesawat yang dikesan di Sabah itu sedang melakukan rutin latihan dan tidak memasuki ruang udara Malaysia.
Beijing tidak mengendahkan keputusan tribunal antarabangsa 2016 yang mengatakan bahawa tuntutan sejarah yang dibuat ke atas hampir seluruh Laut China Selatan adalah tidak berasas.

Terdapat kebimbangan dari Barat bahawa dengan sistem ketenteraan yang semakin hebat di China, ia mungkin merebut semula Taiwan.
Bagi tempoh beberapa bulan kebelakangan ini, kekerapan pesawat China terbang di selat itu meningkat secara mendadak, sekaligus membebani kemampuan pertahanan udara Taiwan. -AFP


Mayat lelaki ditemui di pondok awam
Oleh MUHD AFIQ AL-HAFIZ MAT YUSOF

4 Jun 2021, 4:21 pm
PETALING JAYA – Mayat seorang lelaki warga tempatan ditemui di sebuah pondok awam di Jalan AU2, Taman Keramat, Ampang dekat sini awal pagi tadi.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya telah menerima panggilan dari orang awam berhubung penemuan mayat tersebut pada pukul 6.47 pagi.
“Mangsa merupakan seorang lelaki warga tempatan berusia 55 tahun yang bekerja sebagai pengawal keselamatan dan mangsa tinggal di kawasan berhampiran lokasi kejadian.
“Siasatan awal mendapati, mangsa yang mempunyai masalah kesihatan itu dalam perjalanan pulang dari tempat kerja dan singgah di pondok berkenaan untuk berehat,” katanya dalam satu kenyataan di sini hari ini.
Mengulas lanjut, mayat mangsa telah dihantar ke Unit Forensik Hospital Universiti Kebangsaan Malaysia (HUKM) untuk bedah siasat.
“Keputusan bedah siasat mendapati, punca kematian mangsa adalah disebabkan serangan jantung dan kes diklasifikasi sebagai mati mengejut,” jelasnya. – K! ONLINE


Kerajaan sasar 200,000 suntikan vaksin sehari, tambah 74 lagi PPV
Oleh NOR IDAYU BOSRO

4 Jun 2021, 4:23 pm
PUTRAJAYA – Kerajaan menyasarkan untuk memberi sebanyak 200,000 dos vaksin sehari kepada penerima berdaftar menjelang 31 Julai depan susulan kejayaan memvaksinasi 100,000 orang sehari secara purata sejak 27 Mei lalu.
Kementerian Sains, Teknologi dan Inovasi (MOSTI) dalam satu kenyataan berkata, kerajaan juga akan membuka 74 pusat pemberian vaksin (PPV) tambahan mulai esok yang merangkumi PPV mega, awam dan PPV AstraZeneca di bawah Badan Bertindak Imunisasi Covid-19 (CITF).
“Dalam tempoh 100 hari, negara telah meningkatkan kapasiti dan menggembleng tenaga yang ada untuk memastikan Program Imunisasi Covid-19 Kebangsaan (PICK) dipercepatkan walaupun harus bersaing dengan negara-negara maju untuk mendapatkan vaksin,” katanya menerusi lembaran fakta 100 hari PICK hari ini.
PICK mencapai hari ke-100 hari ini selepas fasa pertama program pelalian terbesar negara itu dimulakan pada 24 Februari lalu yang turut menyaksikan Perdana Menteri, Tan Sri Muhyiddin Yassin menjadi individu pertama divaksin.
MOSTI berkata, pada hari ke-100, dengan jumlah kes yang semakin meningkat, pihak kerajaan terus berusaha gigih untuk memastikan sebanyak orang dapat divaksinasikan secepat mungkin.
Katanya, pada masa sama, kerajaan juga berusaha untuk memastikan keselamatan dan keselesaan orang awam semasa proses vaksinasi terutamanya untuk warga emas dan orang kurang upaya (OKU) di lebih 280 PPV yang sedang beroperasi setakat ini terjamin. – K! ONLINE


Kira-kira 1 juta peniaga PMKS, informal berisiko ditutup
Oleh NUR SHARIEZA ISMAIL

4 Jun 2021, 2:48 pm
PUTRAJAYA – Kira-kira 1 juta atau 90 peratus perusahaan mikro, kecil dan sederhana (PMKS) termasuk peniaga informal atau tidak berdaftar berisiko ditutup sekiranya pelaksanaan Perintah Kawalan Pergerakan (PKP) yang ketat dilaksanakan secara berterusan.
Ia berdasarkan kaji selidik yang dilaksanakan Kementerian Pembangunan Usahawan dan Koperasi (MEDAC) pada Mac lalu melibatkan 3,855 responden dengan 58 peratus daripadanya adalah perusahaan mikro manakala baki merupakan perusahaan kecil dan sederhana, koperasi serta informal.
Menterinya, Datuk Seri Wan Junaidi Tuanku Jaafar berkata, dapatan kaji selidik juga mendapati sebanyak 54 peratus terutamanya perusahaan mikro hanya mampu bertahan antara tiga hingga enam bulan yang dikhuatiri akan menyumbang kehilangan pekerjaan kepada lebih tiga juta penduduk Malaysia.
Menurutnya, kaji selidik itu turut mendapati 72 peratus usahawan menjangkakan perniagaan masing-masing akan terus mengalami kerugian.
“Perusahaan mikro dan informal paling teruk terjejas kerana produk dan perkhidmatan mereka adalah dalam sektor bukan perlu (non-essential). Mereka terpaksa memberhentikan pekerja kerana kekangan aliran tunai selain bebanan kos sewaan premis dan bil utiliti.
“Dalam tempoh sebulan pelaksanaan PKP 2.0, seramai 4,687 orang telah diberhentikan kerja di mana 3,852 daripadanya adalah pekerja tempatan,” katanya dalam sidang akhbar di sini hari ini.

Wan Junaidi berkata, sebanyak 1.83 peratus usahawan dengan majoritinya adalah usahawan mikro telah gulung tikar semasa penguatkuasaan PKP 2.0 yang menyebabkan 126,290 kehilangan guna tenaga PKS.
“Angka ini bagaimanapun mencatatkan pengurangan berbanding ketika penguatkuasaan PKP 1.0 dengan 8.85 peratus usahawan gulung tikar,” katanya.
Hasil sapatan itu kata Wan Junaidi turut disokong kaji selidik yang dilaksanakan oleh MEDAC dalam tempoh sama ke atas 2,888 responden pengguna yang mendapati pekerja sektor swasta paling berisiko tinggi diberhentikan kerja.
Beliau berkata, lebih 50 peratus daripada kumpulan B40 dan hampir 50 peratus kumpulan M40 mengalami pengurangan pendapatan sebanyak 10 peratus hingga 30 peratus akibat penguatkuasaan PKP manakala 30 peratus daripada kumpulan T20 mengalami pengurangan pendapatan lebih 50 peratus. – K! ONLINE


Lima lelaki Indonesia ditahan guna borang rentas negeri palsu
Oleh ASLIZA MUSA

4 Jun 2021, 2:44 pm
IPOH – Cubaan lima lelaki warga Indonesia menggunakan dokumen rentas negeri palsu gagal, apabila mereka ditahan dalam sekatan jalan raya (SJR) di Plaza Tol Ipoh-Selatan arah utara di sini, Isnin lalu.
Difahamkan, kesemua lelaki itu membeli dokumen tersebut dengan harga RM30 daripada rakan mereka iaitu seorang lelaki Bangladesh di Johor Bahru.
Ketua Polis Daerah, Asisten Komisioner A Asmadi Abdul Aziz berkata, mereka ditahan semasa pemeriksaan ke atas sebuah bas persiaran dari Johor Bahru pada pukul 11.45 malam setelah mendapati dokumen yang dikemuakan adalah palsu.
Katanya, siasatan juga mendapati kelima-lima warga asing itu tidak memiliki dokumen perjalanan diri yang sah.
“Mereka memberi alasan dalam perjalanan dari Sungai Rengit, Johor ke Kedah atas urusan kerja.
“Siasatan mendapati, borang itu dibeli dari rakan mereka yang merupakan lelaki warga Bangladesh berusia 35 tahun. Tangkapan telah dilakukan ke atas suspek oleh polis Ibu Pejabat Polis Daerah (IPD) Kota Tinggi,” katanya.

Menurut A. Asmadi, kes disiasat mengikut Seksyen 22(d) Peraturan-Peraturan Pencegahan dan Pengawalan Penyakit Berjangkit (borang notis) 1993 dan Seksyen 6(1)(c) Akta Imigresen 1959/63.
Sementara itu, dalam perkembangan berlainan beliau berkata, sebanyak 369 kompaun dikeluarkan atas pelbagai kesalahan melanggar prosedur operasi standard (SOP) Perintah Kawalan Pergerakan Diperketatkan (PKPD) Mukim Kinta sejak 22 Mei lalu hingga semalam.
Katanya, sebanyak 333 kompaun dikeluarkan ke atas individu manakala 21 kompaun terhadap premis dan 15 kompaun pula ketika pemeriksaan di SJR. – K! ONLINE


Perak perkenal lima inisiatif kendurkan jangkitan Covid-19
Oleh ZAKI SALLEH

4 Jun 2021, 2:39 pm
IPOH – Kerajaan negeri Perak mengambil langkah segera untuk melaksanakan lima inisiaitif dalam usaha mengendurkan peningkatan kes positif Covid-19 yang mencatatkan lebih 8,000 kes positif sehari di seluruh negara ketika ini.
Lima inisiatif tersebut termasuk program saringan Covid-19 secara bersasar, vaksinasi pandu alu, program outreach vaksinasi Covid-19, penyediaan pengangkutan penerima vaksin dan pembelian vaksin oleh syarikat berkaitan kerajaan negeri.
Menteri Besar, Datuk Saarani Mohamad berkata, inisiatif tersebut memfokuskan pemberian vaksin kepada rakyat bagi mencapai imuniti kelompok dengan segera.
Menurut beliau, langkah yang diambil itu adalah demi meningkatkan kesiapsiagaan dengan mengambil kira kepentingan rakyat.
“Kerajaan negeri menetapkan sasaran 15,000 suntikan harian mulai bulan ini berbanding purata 8,000 suntikan harian pada Mei.
“Jika ini boleh dilakukan, fasa kedua program imunisasi dapat diselesaikan segera bagi membolehkan fasa ketiga dimulakan,” ujarnya menerusi sidang akhbar secara atas talianhari ini.

Jelas Saarani, sasaran itu dijangka meningkat bermula Julai hingga September berikutan Kerajaan Persekutuan menjangkakan kemasukan 12 juta vaksin Sinovac pada Julai dan 25 juta vaksin Pfizer. -K! ONLINE


7,748 kes Covid-19 hari ini
Oleh SITI A'ISYAH SUKAIMI

4 Jun 2021, 2:57 pm
PUTRAJAYA – Sebanyak 7,748 kes baharu dilaporkan hari ini, menjadikan jumlah kes positif Covid-19 kini mencecah 603,122 kes.
Ketua Pengarah Kesihatan, Tan Sri Dr. Noor Hisham Abdullah berkata, daripasa jumlah tersebut, Selangor merekodkan sebanyak 2,612 kes, diikuti oleh Kuala Lumpur sebanyak 851 kes dan Negeri Sembilan sebanyak 709 kes.
“Negeri lain ialah Sarawak (706 kes), Johor (446 kes), Pulau Pinang (376 kes), Perak (371 kes), Kelantan (286 kes), Sabah (287 kes), Kedah (263 kes), Melaka (234 kes), Labuan (230 kes), Terengganu (203 kes) dan Pahang (146 kes).
“Putrajaya pula dengan 20 kes manakala, Perlis sebanyak lapan kes baharu,” katanya dalam ciapan Twitter beliau di sini hari ini. – K! ONLINE


PICK di kawasan luar bandar dapat sambutan
Oleh AIMUNI TUAN LAH

4 Jun 2021, 3:37 pm
GUA MUSANG – Program Imunisasi Covid-19 Kebangsaan (PICK) yang dijalankan di kawasan luar bandar di Kelantan terutamanya di daerah ini mendapat sambutan yang menggalakkan daripada penduduk.
Ini dapat dilihat apabila seramai 300 hingga 400 orang penduduk luar bandar yang hadir ke dua Pusat Pemberian Vaksin (PPV) di daerah ini untuk menerima suntikan vaksin setiap hari.
Pegawai Kesihatan Daerah Gua Musang, Dr. Mohamad Rafiq Mohd. Kasri berkata, setakat semalam, seramai 4,000 individu telah menerima vaksin bagi daerah ini.
Katanya, ia membabitkan di dua PPV iaitu di Pusat Latihan Lembaga Kemajuan Kelantan Selatan (Kesedar) dan di Dewan Felda Chiku 5 di sini.
“Kebanyakan daripada mereka terutamanya warga emas hadir janji temu di dua lokasi iaitu untuk menerima vaksin.
“Mereka yang gagal hadir untuk menerima vaksin kerana masalah kesihatan akan digantikan dengan orang lain mengikut senarai yang disediakan,” katanya kepada pemberita selepas meninjau PPV di Pusat Latihan Kesedar di sini hari ini.

Hadir sama, Ahli Dewan Undangan Negeri (ADUN) Galas, Mohd. Syahbuddin Hashim.
Sementara itu, Mohd. Syahbuddin pula berkata, pihaknya membantu Kementerian Kesihatan (KMM) bagi melancarkan proses pendaftaran pemberian vaksin.
Katanya, melalui Pusat Khidmat ADUN Galas, beliau mengadakan kempen pendaftaran suntikan melalui media sosial dan aplikasi WhatsApp untuk memudahkan penduduk di kawasan luar bandar.
“Selain membantu mendaftar nama penduduk, kami juga menyediakan pengangkutan kepada mereka yang tidak mempunyai kenderaan di kawasan Galas untuk ke PPV.
“Kami berharap lebih ramai penduduk mendaftar vaksin dan membantu negara mencapai imuniti kelompok,” katanya. – K! ONLINE


NAFAS, MARDI bekal pelbagai jenis padi
Oleh KOSMO!

4 Jun 2021, 3:29 pm
PETALING JAYA – PERTUBUHAN Peladang Kebangsaan (NAFAS) telah dilantik sebagai pemborong tunggal bagi program Insentif Benih Padi Sah (IBPS) Kementerian Pertanian dan Industri Makanan (MAFI) berkuatkuasa 24 November 2020.
Pengarah Kumpulan Bisnes Sektor Awam NAFAS, Saripol Baharin Karim berkata, adalah menjadi tanggungjawab NAFAS untuk memastikan proses pengeluaran, pembekalan serta pengedaran benih padi sah kepada 320,000 pesawah di jelapang Semenanjung Malaysia adalah terjamin berkualiti dan mampu meningkatkan hasil tanaman negara.
“Sehingga 30 Mei 2021, NAFAS telah menyelesaikan pengedaran sebanyak 85% pesanan beg benih padi sah bagi memenuhi keperluan petani melalui 145 Pertubuhan Peladang Kawasan.
“NAFAS berjaya mengatasi masalah kekurangan stok varieti MR297 dengan mencadangkan beberapa jenis varieti yang lain seperti yang disarankan oleh pihak Institut Penyelidikan dan Kemajuan Pertanian Malaysia (MARDI),” katanya.
Saripol Baharin berkata, NAFAS komited bersama-sama Jabatan Pertanian dan MARDI serta syarikat pembekal dalam usaha memastikan proses penyediaan bekalan benih padi sah adalah mengikut jadual supaya masalah pembekalan dan penanaman padi tidak terjejas.
Secara umumnya, industri padi dan beras negara kian berkembang pesat dan antara faktor peningkatan itu ialah kemajuan inovasi dan teknologi.

Agensi persekutuan di bawah MAFI, MARDI pula bertanggungjawab menjalankan penyelidikan bagi menghasilkan pelbagai varieti padi negara.
Hasil varieti yang dikeluarkan MARDI memenuhi ciri-ciri yang telah ditetapkan bagi memastikan ia berpotensi dan berkualiti tinggi.
Oleh itu, golongan pesawah padi diingatkan supaya sama sekali tidak menggunakan benih padi yang tidak sah atau tidak berdaftar kerana ia boleh mengakibatkan pertumbuhan padi yang tidak seragam, menyebabkan hasil berkurangan 70 peratus selain berisiko percampuran varieti pencemaran benih rumpai dan berpenyakit.
Pengarah Pusat Penyelidikan Padi dan Beras MARDI, Dr. Asfaliza Ramli berkata, sejak dahulu lagi, sebanyak 70 peratus pengeluaran beras dalam negara adalah hasil benih keluaran MARDI.
“Kami tidak bergantung kepada satu varieti sahaja oleh itu setiap dua tahun sekali kami akan mengeluarkan varieti baharu.
“Sebagai penyelidik, kami mempunyai fokus tersendiri dan fokus itu harus mengikut perkembangan dalam industri,” katanya kepada Utusan Malaysia.
Jelasnya, hasil pengeluarannya harus memenuhi skala seperti bilangan tangkai, bilangan biji padi, panjang tangkai, tidak mudah rebah serta tahan penyakit dan makhluk perosak. Selain itu, sasaran MARDI ialah supaya petani boleh mendapatkan hasil sebanyak tujuh hingga lapan per hektar manakala pengilang mendapat lebih kurang 60 peratus beras daripada benih padi dihasilkan.
Kini, antara varieti industri yang sudah tersedia di pasaran ialah beras putih MR297, MR303, MR307 dan varieti terbaharu MR315 dan MRQ104, beras wangi.
“Cara pengeluaran dua jenis beras itu berbeza kerana beras putih ditanam di hampir semua jelapang manakala beras wangi ditanam oleh syarikat atau agensi tertentu untuk pengeluaran mereka sendiri.
“Padi putih dan padi wangi yang baharu itu dibangunkan sebagai pilihan tambahan kepada petani yang lebih suka menggunakan varieti berumur pendek kira-kira 100 hingga 105 hari selain mempunyai pokok yang tidak tinggi,” jelasnya.
Asfaliza berkata, ciri-ciri itu juga ada dalam varieti padi MR297 dan MR303 yang popular kerana mampu memberi hasil yang tinggi dalam masa yang singkat. Bagi varieti MR315 pula, ia mempunyai daya tahan penyakit karah tangkai serta penyakit karah daun dan hawar seludang.
Manakala, varieti padi MRQ104 pula dihasilkan untuk membuka pasaran beras wangi tempatan yang lebih luas serta daya tahan penyakit karah daun, karah tangkai dan perosak lain seperti hawar daun bakteria, hawar seludang, benah perang dan penyakit merah virus selain sesuai untuk penggemar beras wangi yang tidak melekit.
Beliau menekankan, petani-petani boleh mendapatkan bekalan benih padi yang berdaftar dan sah daripada Pertubuhan Peladang Kebangsaan (NAFAS) bagi memastikan tidak ada sebarang manipulasi oleh pihak-pihak tertentu terhadap bekalan benih padi di mana siling telah ditentukan oleh pihak kerajaan.
Mengenai proses pembangunan varieti padi, Asfaliza memberitahu ia membabitkan proses tertentu bermula daripada saringan dan penilaian benih berkualiti sebelum dibentangkan kepada Jawatankuasa Bantuan Kerajaan kepada Industri Padi dan Beras, MAFI yang kemudiannya mengisytiharkan sesuatu varieti baharu.
Tambahnya, benih varieti yang disahkan di MAFI akan menjalani proses penghasilan benih baka dan benih asas. Selepas selesai proses berkenaan, benih itu akan diberikan kepada pengeluar yang dilantik MAFI.
“Kepelbagaian genetik dalam ekosistem penanaman padi ini penting untuk memberi lebih pilihan kepada pesawah selain memastikan bekalan makanan ruji negara sentiasa terjamin,” katanya. – K! ONLINE


Pesara rugi RM60,000 diperdaya jual vaksin Covid-19
Oleh DIYANATUL ATIQAH ZAKARYA

4 Jun 2021, 2:54 pm
MELAKA – Seorang pesara kerajaan rugi RM60,000 selepas diperdaya sindiket Macau Scam yang mendakwanya menjual vaksin Covid-19 di Labuan, kelmarin.
Ketua Jabatan Siasatan Jenayah Komersial (JSJK) negeri, Superintendan E.Sundra Rajan berkata, kejadian berlaku selepas mangsa lelaki yang berusia 60 tahun itu menerima panggilan telefon daripada seorang lelaki pada Rabu lalu.
Katanya, suspek memperdayakan mangsa dengan mendakwanya terlibat dalam kes jenayah menjual vaksin Covid-19 di Labuan.
“Mangsa telah menafikan perkara tersebut, namun panggilan telah disambungkan kepada seorang perempuan yang menyamar sebagai Sarjan Farah Ajis daripada Ibu Pejabat Polis (IPD) Labuan.
“Wanita tersebut telah meminta mangsa untuk memasukkan wang simpanan ke dalam nombor akaun Maybank yang diberikan dengan alasan bagi tujuan siasatan kes tersebut,” katanya ketika dihubungi di sini, hari ini.
Jelas Sundra, mangsa yang tidak berasa curiga telah menuruti arahan tersebut dan memasukkan wang sebanyak RM60,000.

“Mangsa telah menceritakan kejadian tersebut kepada rakan-rakannya yang kemudian memaklumkan bahawa dia telah ditipu.
“Susulan itu, warga emas berkenaan membuat laporan polis di Balai Polis Melaka Tengah, semalam,” katanya.
Katanya, kes disiasat mengikut Seksyen 420 Kanun Keseksaan kerana menipu.
“Pihak polis ingin mengingatkan orang ramai supaya tidak mudah percaya dengan panggilan mencurigakan dan mengambil maklum bahawa sistem kerajaan tidak mempunyai hak untuk menyambungkan panggilan kepada institusi yang lain dalam satu panggilan sama.
“Orang ramai juga dinasihatkan untuk memuatnaik aplikasi ‘semak mule ccid’ melalui playstore untuk membuat semakan terhadap nombor telefon dan nombor akaun bank sebelum membuat sebarang urusan,” katanya. – K! ONLINE


Akta 446: 125 kertas siasatan dikenakan tindakan pendakwaan
Oleh NOR SHAFAWATI YUP

4 Jun 2021, 3:06 pm
SEREMBAN – Sebanyak 125 kertas siasatan berhubung perlanggaran pelbagai kesalahan di bawah Akta Standard Minimum Perumahan, Penginapan dan Kemudahan Pekerja 1990 (Akta 446) telah dikenakan tindakan pendakwaan di Mahkamah Sesyen seluruh negara.
125 pendakwaan itu merupakan sebahagian daripada keseluruhan 742 kertas siasatan yang dibuka Jabatan Tenaga Kerja (JTK) setakat hari ini dengan kesalahan tersebut dilakukan oleh majikan daripada pelbagai sektor.
Menteri Sumber Manusia, Datuk Seri M.Saravanan berkata, daripada jumlah itu sebanyak 49 kes pendakwaan telah selesai dengan jumlah denda dibayar sebanyak RM352,000.
“Sebanyak 265 kertas siasatan pula telah diberi izin kompaun yang melibatkan tawaran kompaun berjumlah RM2.3 juta terhadap majikan-majikan yang melakukan kesalahan di bawah Akta 446.
“Kebanyakan kesalahan yang dilakukan ialah kerana menempatkan pekerja di penginapan tanpa perakuan daripada Ketua Pengarah JTK serta tidak mematuhi kehendak minimum atau tidak menyediakan kemudahan asas kepada pekerja,” katanya.
Beliau berkata demikian selepas mengetuai Operasi Pematuhan Akta 446 dan Perintah Kawalan Pergerakan (PKP) 3.0 di sebuah kilang di Nilai di sini hari ini.

Dalam pada itu, beliau berkata, pihak kementerian melalui JTK juga akan berterusan melaksanakan pemeriksaan penguatkuasaan Akta 446.
Jelas Saravanan, pada tahun ini, jumlah majikan yang telah diperiksa adalah sebanyak 19,010 yang melibatkan sejumlah 106,593 buah penginapan.
“Dalam hal ini saya harap pihak berkuasa tempatan (PBT) juga perlu memgambil peranan bukan (berharap) pada JTK sahaja, daripada segi penginapan JTK boleh ambil tindakan tetapi daripada segi struktur masih di bawah bidang kuasa PBT,” katanya.
Sementara itu, Saravanan memberitahu, Kementerian Sumber Manusia mempunyai kuasa untuk mengarahkan mana-mana majikan untuk menghentikan operasi mereka sekiranya didapati tidak patuh dengan Akta 446 walaupun mereka mempunyai kebenaran untuk beroperasi dalam sektor perkhidmatan perlu.
“Kementerian Sumber Manusia tidak terlibat (kementerian yang mengawal selia perkhidmatan perlu), kami jalankan aktiviti penguatkuasaan. Kami tidak boleh lulus kemudian kami lakukan penguatkuasaan.
“Kementerian Perdagangan Antarabangsa dan Industri (MITI) boleh lulus tetapi kalau tidak patuh dengan Akta 446, kami boleh arahkan mereka tutup,” katanya lagi. – K! ONLINE


Jabatan Veterinar NS kesan simtom LSD pada seekor lembu
Oleh Afifi Hafiz Mohd Nor

4 Jun 2021, 3:03 pm
SEREMBAN – Seekor lembu di negeri ini dikesan Jabatan Veterinar mempunyai tanda klinikal berkaitan penyakit kulit kental (LSD).
Menurut Pengerusi Jawatankuasa Bertindak Pertanian dan Industri Asas Tani Negeri Sembilan, Datuk Bakri Sawir, sebelum itu Jabatan Veterinar telah menjalankan pemeriksaan di 82 lokasi penternakan haiwan berkenaan.
Katanya, hasil daripada pemeriksaan itu hanya seekor lembu dikesan di Rembau yang mempunyai tanda-tanda klinikal penyakit kulit seperti LSD.
“Setakat ini belum mendapat pengesahan lagi yang ianya berkaitan dengan penyakit LSD ini. Cuma kita mengambil langkah berjaga-jaga.
“Kita mengambil sampel sekiranya ada tanda-tanda awal dan menghantar sampel di Pusat Penyelidikan Veterinar di Ipoh (Perak),” katanya selepas membuat lawatan di Pasar Segar FAMA Pandu Lalu, di Jalan Labu, di sini hari ini.
Tambahnya, lembu berkenaan sudah diasingkan daripada ternakan lain sementara menunggu keputusan makmal diperolehi.

“Jika keputusan positif kita akan melupuskan lembu tersebut tetapi kita harap penyakit LSD tidak berlaku di sini,” tambahnya.
Jelasnya, beliau menegaskan penternak dan pengusaha perlu melaporkan kepada Jabatan Veterinar dengan segera bagi tindakan selanjutnya.
“Pengusaha dan penternak boleh dikenakan tindakan undang-undang jika menyembunyikan kes membabitkan haiwan ternakan yang menghidap penyakit LSD.
“Tindakan undang-undang termasuk denda sehingga RM25,000 boleh dikenakan jika penternak gagal melaporkan kes tersebut ke Jabatan Veterinar,” ujarnya. – K! ONLINE


Alasan beli makanan, 7 dikompaun RM14,000
Oleh KHAIRUL MOHD. ALI

4 Jun 2021, 2:51 pm
ISKANDAR PUTERI – Tujuh individu termasuk seorang wanita masing-masing dikenakan kompaun RM2,000 ketika melalui sekatan jalan raya (SJR) di Jalan Persisiran Sungai Danga, Selesa Jaya, semalam.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, dalam kejadian pukul 6 petang itu, kompaun dikeluarkan kerana melanggar arahan had jumlah penumpang yang dibenarkan dalam sebuah kenderaan.
Menurutnya, ketika pemeriksaan dibuat, mereka yang menaiki dua kenderaan berasingan itu memberi alasan keluar untuk membeli makanan.
“Semasa pemeriksaan pematuhan prosedur operasi standard (SOP) Perintah Kawalan Pergerakan (PKP) dibuat, polis mendapati kedua-dua pemandu kenderaan itu gagal mematuhi arahan jumlah kapasiti penumpang dibenarkan.
“Mereka juga gagal memberi keterangan yang munasabah berkaitan tujuan pergerakan berkenaan.
“Sehubungan itu, kesemua mereka yang berusia antara 20 hingga 26 tahun dikenakan kompaun sebanyak RM2,000 seorang,” katanya dalam satu kenyataan, di sini hari ini.

Tambah beliau, dua daripada mereka bekerja sebagai mekanik, perempuan terbabit merupakan seorang suri rumah manakala yang lain merupakan penganggur.
“Tindakan kompaun dibuat mengikut Peraturan 16 (1) Peraturan-Peraturan Pencegahan Dan Pengawalan Penyakit Berjangkit 2021,” ujarnya.
Beliau turut menasihati orang ramai agar sentiasa mematuhi SOP norma baharu ditetapkan dalam usaha memastikan penularan pandemik Covid-19 dapat diatasi. – K! ONLINE


Wanita pindah kawanan lebah tanpa pakai sarung tangan
Oleh KOSMO!

5 Jun 2021, 8:30 pm
AUSTIN, TEXAS – Seorang wanita dari Texas menjadi sensasi internet kerana keberaniannya mengendalikan kawanan lebah tanpa memakai sut perlindungan diri atau sarung tangan, lapor portal MailOnline hari ini.
Satu rakaman video dalam aplikasi TikTok menunjukkan wanita tersebut, Erika Thompson mengaut sejumlah lebah dengan tangannya.
Dia yang merupakan seorang pengendali lebah profesional dilihat mengalihkan lebah-lebah tersebut dari bahagian atas sekaki payung ke sebuah kotak yang dijadikan sarang serangga itu.
Tanpa rasa kekok atau takut, wanita itu mengalihkan lebah-lebah tersebut dengan ‘bantuan’ seekor ratu lebah yang disimpan di dalam poket bajunya.
“Apabila lebah berada dalam kawanan seperti ini, itu bermaksud ia sedang mencari habitat baharu.
“Ia berada dalam keadaan jinak kerana tidak mempunyai sarang, makanan, ratu atau anak lebah untuk dilindungi,” ujarnya dalam video tersebut.

Tambah Thompson, disebabkan kawanan lebah yang dialihnya tidak mempunyai ratu, dia meletakkan  ratu lebah itu ke dalam kotak untuk dilindungi oleh serangga-serangga tersebut.
“Sebaik sahaja saya meletakkan ratu bersama kawanan lebah tersebut, ia mengerumuni ratu itu dan mula memberikan isyarat kepada lebah-lebah lain untuk berpindah dari payung ke dalam kotak sarang.
Lebah-lebah yang telah dimasukkan ke dalam sarang kemudiannya dialihkan ke tebing Sungai Colorad agar ia berada jauh dari manusia. – TikTok @texasbeeworks
“Setelah kesemua lebah masuk ke dalam sarang, saya mengalihkan kotak sarang tersebut ke Sungai Colorado agar ia berada jauh dari manusia,” katanya dalam video tersebut.
Video yang dimuat naik dalam akaun TikTok @texasbeeworks itu setakat ini menerima lebih 18.5 juta tontonan dengan ramai pengguna meluahkan rasa kagum, namun ada juga netizen mengkritik perbuatannya yang dianggap berbahaya.
“Apa yang dia lakukan? Membuka sarang dengan rambut terurai, memakai baju berwarna gelap dan mendedahkan kulitnya. Ia amat berbahaya,” tulis seorang pengguna, @LAHoneyBeeRescue.
Bagaimanapun, banyak juga komen yang memuji keberanian Thompson dengan menggelarnya sebagai berani, hebat, menakjubkan dan ‘bagaikan puteri Disney’. – AGENSI


Itali catat rekod 600,000 suntikan vaksin Covid-19 dalam sehari
Oleh KOSMO!

5 Jun 2021, 10:02 pm
ROM – Sejumlah 600,000 dos suntikan vaksin Covid-19 diberikan di Itali dalam masa sehari   semalam, kata pihak berkuasa sekali gus rekod baharu di negara tersebut.
“Hari Jumaat (semalam) mencatatkan paling banyak suntikan dalam tempoh 24 jam  iaitu mencecah 600,000 dos dan melepasi angka 37 juta dos suntikan setakat ini,” kata badan kerajaan yang bertanggungjawab melaksanakan kempen vaksinasi.
“Itali berada di tempat kedua di Eropah dalam aspek bilangan orang yang divaksinasi sepenuhnya di belakang Perancis dan  Sepanyol,” tambahnya.
Menurut badan berkenaan, pencapaian itu antara lain disebabkan oleh penambahan pusat vaksinasi yang kini berjumlah 2,666 berbanding 1,500 awal program  pelalian Mac lalu. Katanya, kira-kira 800 pusat vaksinasi baharu akan dibuka dalam masa beberapa minggu lagi.
Menurut perangkaan kerajaan, sejumlah 37.06 juta dos suntikan vaksin telah diberikan dan seramai 12.7 juta orang atau hampir 24 peratus populasi Itali berusia lebih 12 tahun telah menerima pelalian.
Pandemik Covid-19 telah meragut 126,415 nyawa di Itali, namun bilangan kes dan kematian beransur-ansur menurun sejak beberapa minggu lalu. – AFP


Guru sanggup tidak berkasut kerana dipinjamkan kepada pelajar
Oleh KOSMO!

5 Jun 2021, 10:00 pm
BOUETTE, LOUISIANA – Seorang guru menunjukkan sifat murni apabila sanggup berkaki ayam kerana meminjamkan kasut miliknya kepada seorang pelajar bagi memastikan remaja tersebut dibenarkan menghadiri majlis graduasi sekolah, lapor akhbar New York Post semalam.
Pelajar tersebut, Daverius Peters tiba di sebuah pusat persidangan bagi menghadiri majlis graduasi sekolahnya. Bagaimanapun, dia dilarang memasuki dewan kerana tidak memenuhi kriteria etika berpakaian untuk majlis tersebut.
Mengikut peraturan Sekolah Tinggi Hahnville, seorang pelajar perlu memakai kasut berwarna gelap, sebaliknya Peters memakai kasut kulit berwarna hitam yang mempunyai tapak berwarna putih.
Susulan itu, guru tersebut, John Butler menawarkan untuk meminjamkan kasutnya bagi memastikan pelajar tersebut dapat naik ke pentas dan menerima diplomanya.
“Tanpa berfikir panjang, saya terus membuka kasut.
“Saya berkata kepada Peters bahawa walau apa pun terjadi, dia tetap akan naik ke atas pentas.

“Dia tersenyum dan kelihatan hebat. Saya amat gembira melihatnya,” ujar Butler.
Sementara itu, Pengarah Maklumat, Awam Sekolah Tinggi Hahnville, Stevie Crovetto memberitahu stesen televisyen Fox bahawa pihak sekolah akan menilai semula polisi kod etika berpakaiannya.
“Apabila kami berpeluang untuk menambah baik polisi, prosedur, peraturan atau amalan sekolah, kami akan melakukannya dan akan menilai semula kod etika berpakaian majlis graduasi.
“Kami amat menghargai usaha untuk mengetengahkan hal ini. Justeru, pihak sekolah akan terus berusaha untuk melaksanakan amalan yang lebih baik,” katanya. – AGENSI


Dikompaun beri alasan rentas negeri beli makanan si bulus
Oleh NOR AINNA HAMZAH

5 Jun 2021, 10:28 pm
JEMPOL – Empat individu dari Felda Palong Timur (Johor) dikenakan kompaun sebanyak RM5,000 selepas dikesan tidak memiliki surat kebenaran merentas negeri dalam satu pemeriksaan oleh pasukan petugas pemantauan prosedur operasi standard (SOP) Perintah Kawalan Pergerakan (PKP) 3.0 di kawasan sempadan Negeri Sembilan dan Johor, dekat sini, petang tadi.
Ketua Polis Daerah Jempol, Superintendan Hoo Chang Hook berkata, antara alasan yang diberikan oleh individu terdiri daripada tiga lelaki dan seorang perempuan berusia lingkungan 30-an hingga 60-an itu untuk ke Palong 4,5 dan 6 antaranya adalah untuk membeli makanan dan pasir kucing, membeli baja dan sebagainya.
Menurutnya, kesemuanya yang menaiki kenderaan berasingan dikesan melakukan kesalahan di bawah Akta Pencegahan Dan Pengawalan Penyakit Berjangkit 1988 berkenaan dalam satu operasi di lokasi pemeriksaan berkenaan sekitar pukul 1.35 petang.
“Kompaun turut dikeluarkan kepada tiga lelaki yang merupakan rakan karib yang dikesan menaiki kenderaan melebihi kapasiti yang dibenarkan semasa pasukan Petugas Pematuhan SOP PKP melakukan rondaan rutin di Taman Perumahan di Taman Desa Puteri.
“Mereka yang ditahan ini berusia lingkungan 17 hingga 22 tahun dalam perjalanan dari arah taman menuju ke Bahau untuk bersiar-siar. Kesemuanya dikompaun sebanyak RM2,000 bagi kesalahan berkenaan,” katanya dalam satu kenyataan, di sini, tadi.
Chang Hook berkata, pasukan Petugas Pematuhan SOP PKP juga telah melaksanakan operasi pematuhan di kawasan kilang dan premis perniagaan dari pukul 10 pagi hingga 6.30 petang.

Menurutnya, sebanyak lapan kompaun telah dikeluarkan membabitkan kesalahan gagal mendaftar masuk ke premis pekerjaan atau membuat catitan di buku pendaftaran serta tidak memakai pelitup muka dengan nilai kompaun keseluruhan sebanyak RM12,000.
“Secara keseluruhan sepanjang operasi siang tadi, sebanyak 20 kompaun telah dikeluarkan membabitkan nilaian kompaun individu sebanyak RM45,500. – K! ONLINE


Ummi Nazeera selamat timang anak kedua
5 Jun 2021, 9:27 pm
PETALING JAYA – Pelakon Ummi Nazeera selamat melahirkan bayi keduanya di sebuah hospital swasta di Seri Kembangan, Selangor.
Ummi atau nama lengkapnya Ummi Nazeera Nur Hidayah Zainal Abidin, 31, melahirkan anak keduanya yang merupakan bayi perempuan dengan berat 3.2 kilogram (kg) secara normal.
Meskipun mengalami demam dengan bacaan suhu setinggi 38.3 Celsius ketika berada di dalam bilik bersalin, namun Ummi bersyukur kerana urusan melahirkan berjalan lancar.
“Alhamdulillah, saya dah selamat bersalin secara normal pada 2 Jun lalu. Kami dikurniakan seorang puteri yang beratnya 3.2 kg dan alhamdulillah bayi sihat walafiat.
“Syukur sangat semuanya selamat. Doakan agar anak-anak kami membesar dengan sihat dan menjadi seorang yang solehah. Doakan kami ya. Amin,” tulisnya dalam Instagram.
Dalam perkongsian berkenaan, pelakon drama Suri Katriana itu berkongsi foto anak sulungnya, Ayra Aneesah memegang adiknya yang berada di dalam katil bayi.

Ummi bagaimanapun belum berkongsi nama yang diberikan kepada bayi keduanya tetapi memberi petunjuk bahawa dia dan suami memilih huruf ‘A’ sama seperti anak sulung mereka dengan menulis tanda pagar #babyAA.
Terdahulu, Ummi yang mendirikan rumah tangga dengan seorang doktor, Mohd. Izzar Anwari Abdul Khani pada 23 Julai 2017 dan dikurniakan anak sulung mereka, Ayra pada 22 Ogos 2018 yang kini berusia dua tahun 10 bulan. – K! ONLINE


114 orang awam dibunuh di Burkina Faso
Oleh KOSMO!

5 Jun 2021, 11:32 pm
OUAGADOUGOU, Burkina Faso – Kumpulan militan membunuh sekurang-kurangya 114 orang awam di utara Burkina Faso dalam serangan paling berdarah sejak keganasan tercetus di negara Afrika Barat itu pada 2015, kata beberapa pegawai malam tadi.
Presiden Roch Marc Christian Kabore mengutuk serangan berhampiran sempadan dengan Mali dan Niger itu di mana kumpulan Al-Qaeda dan Daesh menyasarkan orang awam serta anggota tentera.
“Kita perlu bersatu padu menentang kumpulan ini,” kata Kabore yang mengutuk pembunuhan beramai-ramai di Solhan itu sebagai kejam dan keji.
Serangan paling buruk berlaku  malam kelmarin dan berlarutan hingga pagi semalam apabila sekumpulan individu bersenjata menceroboh Solhan, kata sumber keselamatan.
“Angka kematian adalah kira-kira 114  orang terbunuh termasuk lelaki dan wanita berlainan usia,” kata sumber itu.
Penyerang-penyerang melakukan serbuan sekitar pukul 2 pagi (waktu tempatan) terhadap kedudukan anggota sukarelawan keselamatan dikenali sebagai VDP yang membantu pihak  tentera sebelum menyerang kediaman dan membunuh penduduk Solhan, kata sumber tempatan.

VDP ditubuhkan pada Disember 2019 untuk membantu tentera Burkina Faso yang kekurangan persenjataan untuk memerangi kumpulan militan. Lebih 200 sukarelawan  VDP terbunuh  setakat ini. – AFP


Ciapan netizen disiasat mengikut Ordinan Darurat
Oleh EDDY AQMAL MOHAMED HAMIDI

5 Jun 2021, 8:37 pm
PETALING JAYA – Seorang lelaki warga tempatan ditahan polis semalam bagi membantu siasatan berhubung satu ciapan yang dibuat olehnya di laman sosial Twitter.
Timbalan Pengarah Jabatan Siasatan Jenayah (JSJ) Siasatan dan Perundangan Bukit Aman, Datuk Mohd. Azman Ahmad Sapri berkata, suspek berusia 36 tahun itu ditahan di kawasan Kota Damansara, Petaling Jaya pada pukul 12.05 tengah malam oleh sepasukan polis dari Unit Siasatan Jenayah Terkelas, Bahagian Pendakwaan dan Undang-undang (D5) JSJ Bukit Aman.
“Tangkapan dibuat hasil daripada maklumat laporan ‘profiling’ yang dikeluarkan oleh Suruhanjaya Komunikasi dan Multimedia (MCMC) dan pihak polis turut merampas satu unit telefon bimbit dan masing-masing sebuah router serta modem daripada suspek.
“Permohonan reman juga dibuat ke atas lelaki yang bekerja sebagai jurujual peralatan komputer itu dan telah dibenarkan ditahan selama satu hari,” katanya menerusi satu kenyataan di sini hari ini.
Menurut Mohd. Azman, pada 29 Mei lalu, seorang pemilik akaun Twitter dengan nama Abah atau @ChairmanGLC telah membuat satu ciapan yang mengandungi kenyataan seperti berikut.
“Betul. MySejahtera tak dapat funding RM70 juta tu. MySejahtera and current portal are exclusive for the budget. The one yang dapat funding RM70 juta tu adalah team yang manage AstraXeneca. From the booking sampailah cucuk vaksin. Dan main con dia adalah..jeng jeng jeng.

“Ciapan tersebut telah mendapat sebanyak 4,707 ciap semula, 115 ‘quote tweets’ dan 3,783 tanda suka,” jelas beliau.
Mohd. Azman berkata, Seksyen 4(1) Ordinan Darurat (Kuasa-Kuasa Perlu) (No.2) 2021 memperuntukkan kesalahan terhadap mana-mana orang yang melalui apa-apa cara dengan niat untuk menyebabkan atau berkemungkinan menyebabkan ketakutan atau kebimbangan kepada orang awam atau kepada mana-mana golongan awam.
“Ini termasuklah mengadakan, menawarkan, menerbitkan, mencetak, mengedarkan atau mengelilingkan atau menyebarkan apa-apa berita tidak benar dan jika disabitkan kesalahan boleh didenda tidak melebihi RM100,000 atau penjara selama tempoh tiga tahun atau kedua-duanya.
“PDRM menasihatkan orang ramai agar berhati-hati dalam membuat atau berkongsi apa-apa penerbitan yang mengandungi berita tidak benar dan boleh menimbulkan kegusaran serta kebimbangan orang ramai berhubung langkah yang diambil oleh kerajaan dalam usaha untuk mengekang penularan wabak Covid-19,” ujarnya.
Tambah beliau, PDRM juga menggesa orang ramai agar menjadi pengguna media sosial yang bijak, berhemah dan tidak menggunakan platform tersebut sehingga boleh mendatangkan kegentaran awam serta mengganggu-gugat keharmonian negara.
“Tindakan tegas tanpa kompromi akan diambil terhadap mana-mana individu yang sengaja berbuat demikian,” tegas beliau.- K!ONLINE


Khemah gerai makan Kampung Sireh musnah dipukul ribut
Oleh ROHANA MOHD. NAWI

5 Jun 2021, 10:19 pm
KOTA BHARU – Selepas kejadian letupan kereta yang berlaku dua minggu lalu, seorang peniaga diuji sekali lagi apabila khemah gerai makannya yang terletak berhampiran Pangsapuri Kampung Sireh di sini rosak dipukul ribut petang tadi.
Dalam kejadian kira-kira pukul 4 petang itu, Norehan Ariyatula, 42, mengalami kerugian hampir RM3,000 selepas khemah dan peralatan di dalam kedai makannya rosak akibat diterbangkan angin kuat.
Menurutnya, ketika kejadian dia sedang membuat persiapan awal di dalam premis itu untuk berniaga pada pagi esok.
“Sebelum kejadian, saya sempat melihat angin yang kuat menuju ke arah sehingga menyebabkan kerusi dan meja tercampak ke jalan raya.
“Saya hanya mampu berpegang pada tiang khemah dan kejadian itu berlaku dalam tempoh lima minit,” katanya ketika dihubungi Kosmo! sebentar tadi.
Menurut Norehan, dia yang masih trauma kejadian letupan sebuah kereta Proton Iswara Aeroback yang membawa muatan mercun dua minggu lalu kini terpaksa melalui detik yang sukar ketika ini.

Katanya, kejadian ribut pada petang tadi terjadi sekelip mata, namun tetap reda dengan ketentuan yang berlaku.
“Kerosakan dalam kejadian ini agak teruk. Runsing saya memikirkan untuk mencari wang untuk membaiki kedai makan yang menjadi punca pendapatan kami sekeluarga.
“Bagaimanapun, saya bersyukur apabila anak perempuan yang berusia 12 tahun sempat naik ke rumah kami di tingkat empat pangsapuri. Jika tidak, saya tidak tahu apa akan berlaku kepadanya,” katanya. – K! ONLINE


Remaja tolak rakan ke atas jalan raya kerana bergurau undang padah
Oleh KOSMO!

5 Jun 2021, 9:00 pm
WILAYAH AUTONOMI BASQUE, SEPANYOL – Niat asal sekumpulan remaja yang ingin bergurau akhirnya mengundang padah apabila salah seorang daripada mereka ditolak ke jalan raya sehingga menyebabkan mangsa dilanggar oleh sebuah kereta, lapor akhbar The Sun kelmarin.
Dalam satu video yang tular di media sosial, sekumpulan remaja yang sedang berjalan di laluan pejalan kaki itu pada asalnya ingin bergurau dengan cara menolak mangsa.
“Tunggu, bukan di sini,” ujar seorang remaja pada permulaan video tersebut.
Namun, seorang remaja lain secara tiba-tiba menolak mangsa sehingga menyebabkannya terjatuh ke atas jalan raya.
Dalam sekelip mata, mangsa dilanggar oleh sebuah kereta yang sedang melalui jalan tersebut sekali gus menyebabkan kesemua mereka tergamam.
Susulan insiden tersebut, mangsa yang berusia 14 tahun dibawa ke hospital dan dilaporkan mengalami kecederaan ringan.

Pihak polis Wilayah Autonomi Basque sedang menyiasat insiden tersebut.
Sementara itu, video tersebut menjadi tular di media sosial  dan menerima puluhan ribu tontotan dengan rata-rata pengguna mengecam tindakan kumpulan remaja itu yang dikatakan bergurau secara kasar.
“Ketika saya remaja, kami bergurau dengan cara membunyikan loceng pintu dan kemudian bersembunyi.
“Kini, dengan adanya platform bodoh seperti TikTok, ia telah menyebabkan golongan remaja menjadi angkuh,” tulis seorang netizen di YouTube. – AGENSI


RM522 juta disalurkan menerusi Program Mus’adah
Oleh MOHD. HUSNI MOHD. NOOR

5 Jun 2021, 9:23 pm
PUTRAJAYA – Program Mus’adah 1.0 dan 2.0 yang dikendalikan agensi-agensi agama di bawah Menteri di Jabatan Perdana Menteri (Hal Ehwal Agama) berjaya menyalurkan bantuan keseluruhan berjumlah RM522 juta bagi tempoh 18 Mac tahun lalu hingga 28 Mei lepas.
Menteri Jabatan Perdana Menteri (Hal Ehwal Agama), Datuk Seri Dr. Zulkifli Mohamad al-Bakri berkata, bantuan yang disalurkan itu adalah khusus bagi mereka yang terkesan akibat pandemik Covid-19.
Beliau berkata, pihaknya turut menyumbang RM3.3 juta bagi meringankan beban dihadapi saudara Islam di Palestin.
“Program Mus’adah 1.0 dan 2.0 membabitkan agihan wang tunai, dana perniagaan, latihan kemahiran bank makanan, makanan sedia untuk dimakan, wakaf kesihatan, peralatan perubatan, projek baik pulih rumah dan bantuan komputer riba.
“Bantuan diberikan kepada 10 kelompok sasar di seluruh negara merentasi agama dan bangsa,” katanya menerusi hantaran di Facebook, hari ini.
Katanya, pihaknya juga merancang untuk memperhebat agihan bantuan menerusi Program Mus’adah 3.0 khususnya bagi tempoh sekatan pergerakan penuh ini.

Zulkifli berkata, beliau menyasarkan bantuan yang lebih giat untuk diagihkan ke seluruh Malaysia disamping kelompok sasar terbaharu iaitu rakyat Palestin di Malaysia dan di Palestin.
Menurutnya, agensi-agensi agama di bawah Menteri di Jabatan Perdana Menteri (HalRM522 juta disalurkan menerusi Program Mus’adah Ehwal Agama) yang terlibat berjaya mengumpulkan RM3.3 juta untuk disalurkan terus kepada keluarga rakyat Palestin di Malaysia dan badan bukan kerajaan (NGO) yang menguruskan bantuan kepada Palestin.
“Isu Palestin khususnya Baitulmaqdis tidak akan berakhir begitu sahaja tetapi ia sentiasa menjadi perebutan selagi mana faham zionisme terus menguasai,” katanya.
Katanya, sebarang sumbangan boleh disalurkan ke Tabung Musa’adah Covid-19 Jakim-YWM melalui akaun CIMB Islamic zqBank Bhd atas nama Yayasan Waqaf Malaysia (86-0221818-6). – K! ONLINE


LKPU iktiraf program undang-undang USIM
Oleh KOSMO!

5 Jun 2021, 7:42 pm
PETALING JAYA – Kementerian Pengajian Tinggi (KPT) merakamkan setinggi-tinggi tahniah kepada Universiti Sains Islam Malaysia (USIM) yang telah berjaya mendapat pengiktirafan penuh Lembaga Kelayakan Profesion Undang-undang Malaysia (LKPU) bagi program Ijazah Sarjana Muda Undang-undang dan Syariah (SmUS).
KPT dalam satu kenyataan hari ini berkata, usaha dan komitmen yang telah diberikan oleh pihak USIM, Jabatan Pengajian Tinggi (JPT), Agensi Kelayakan Malaysia (MQA) bersama LKPU melalui platform Jawatankuasa Teknikal Bersama sejak tahun 2010 kini telah membuahkan hasil yang membanggakan.
Katanya, keputusan itu menyaksikan semua graduan program SmUS kini diiktiraf sebagai orang berkelayakan di bawah Akta Profesion Undang-Undang 1976.
“Walaupun negara telah dilanda pandemik Covid-19 sejak tahun lalu, LKPU terus melaksanakan penilaian yang berterusan dan pelbagai proses penting seperti pelaksanaan modul tambahan selama 6 bulan, Ujian Akhir Modul Khas Kemahiran dan latihan praktikal pada bulan September 2020, lawatan penilaian semula program dan semakan kualiti telah berjaya dilaksanakan.
“Justeru, pihak Kementerian ingin merakamkan setinggi-tinggi penghargaan dan ucapan terima kasih kepada LKPU yang telah melaksanakan tugasnya dengan profesional dalam memuktamadkan proses pengiktirafan ke atas program ini,” kata kenyataan itu.
Dalam pada itu, KPT juga ingin mengucapkan selamat maju jaya kepada graduan program SmUS dan semoga kejayaan ini akan terus menjadi pemangkin untuk melakar kejayaan yang lebih besar dan gemilang pada masa akan datang. – K!ONLINE


[KEMASKINI] Adik mangsa pula dirawat di ICU
Oleh NOOR HASLIZA NUSI

5 Jun 2021, 7:27 pm
GEORGE TOWN – Adik lelaki kepada mangsa yang maut akibat tersedut asap dalam kejadian kebakaran di kediaman mereka di Kondominium The Rise Collection 2, Taman Harapan di sini pagi tadi dilaporkan menerima rawatan di Unit Rawatan Rapi (ICU), Hospital Pulau Pinang (HPP).
Ketua Polis Daerah Timur Laut, Asisten Komisioner Soffian Santong berkata, pihaknya dimaklumkan yang kanak-kanak berusia empat tahun itu telah ditempatkan di wad berkenaan petang tadi namun tidak dipastikan lagi kecederaan yang dialaminya.
Menurutnya, kemungkinan mangsa juga tersedut asap akibat kebakaran yang berlaku di rumah mereka dalam kejadian kira-kira pukul 9.10 pagi tadi.
“Bagaimanapun, keadaan kanak-kanak itu kini dilaporkan dalam keadaan stabil dan berada di bawah pemantauan pakar.
“Kita akan mendapatkan laporan kesihatannya dari semasa ke semasa daripada pihak hospital,” katanya kepada Kosmo! hari ini.
Dalam pada itu, beliau memberitahu, jenazah kakak mangsa yang berusia enam tahun itu telah diserahkan kepada ahli keluarganya sebaik bedah siasat selesai dijalankan petang tadi.

Tambah Soffian, pihaknya juga dimaklumkan jenazah kanak-kanak tersebut dikebumikan di Tanah Perkuburan Islam Masjid Jamek Jelutong. – K! ONLINE


MOF alukan sumbangan untuk Akaun Amanah Bencana
Oleh MOHD. HUSNI MOHD. NOOR

5 Jun 2021, 6:58 pm
PUTRAJAYA – Kementerian Kewangan (MOF) mengalu-alukan sumbangan daripada pihak awam dan swasta bagi menyumbang kepada Akaun Amanah Bencana.
MOF menerusi kenyataan akhbar hari ini berkata, Akaun Amanah Bencana ditubuhkan bagi menyalurkan bantuan kepada mangsa bencana, mengurangkan risiko bencana dan pengurusan mangsa bencana.
“Ia termasuk menyalurkan bantuan kepada mereka yang terkesan dengan penularan Covid-19 yang sedang melanda negara dan seluruh dunia.
“Sumbangan boleh dibuat ke dalam akaun atas nama, Akaun Amanah Bencana, Maybank Islamic Bhd. di nombor akaun 5660 1065 0930,” katanya menerusi kenyataan akhbar hari ini.
Katanya, semua sumbangan kepada Akaun Amanah Bencana oleh individu mahupun syarikat korporat layak mendapat potongan cukai selaras dengan Akta Cukai Pendapatan 1967
Jelasnya, setiap sumbangan perlu disokong oleh resit rasmi Kerajaan (Kew. 38), ataupun dokumen pengesahan dan resit transaksi bagi sumbangan yang dikreditkan melalui saluran-saluran sistem perbankan rasmi.

MOF berkata, Akaun Amanah Bencana itu ditadbir oleh Jawatankuasa Akaun Amanah yang dipengerusikan oleh Ketua Setiausaha Perbendaharaan.
Menurutnya, jawatankuasa itu turut dianggotai oleh wakil-wakil dari Kementerian Kewangan, Jabatan Akauntan Negara, Unit Penyelarasan dan Pelaksanaan Jabatan Perdana Menteri (ICU) dan Agensi Pengurusan Bencana Negara (Nadma). – K! ONLINE


89 ekor lembu ada gejala LSD sudah dilupus
Oleh YATIMIN ABDULLAH

5 Jun 2021, 5:58 pm
KOTA BHARU – Sebanyak 89 ekor lembu yang mempunyai gejala penyakit Lumpy Skin Disease (LSD) telah dilupuskan dalam usaha membendung penularannya di negera ini.
Timbalan Menteri Pertanian dan Industri Makanan II, Datuk Che Abdullah Mat Nawi berkata, jumlah tersebut hasil pemeriksaan yang dilakukan terhadap 81,252 ekor lembu di seluruh negara melibatkan 9,108 premis dan ladang ternakan.
Menurutnya, meskipun penyakit itu tidak menyebabkan kematian yang tinggi, ia boleh memberi kesan tidak baik kepada industri ternakan lembu negara.
“Selain itu, jangkitan itu boleh menyebabkan kerugian kepada penternak seperti penurunan kadar pengeluaran susu, berat badan, keguguran dan kemandulan kepada lembu jantan
“Oleh itu, Jabatan Perkhidmatan Veterinar (JPV) telah menjalankan program pengawasan bagi mengesan, mengawal dan mencegah penularan penyakit LSD pada ternakan lembu di seluruh negara,” katanya kepada pemberita selepas melakukan tinjauan ke stok bekalan ikan di Pasar Nelayan Pulau Gajah di sini hari ini.
Che Abdullah memberitahu, JPV juga telah mengetatkan syarat import lembu hidup daripada luar negara dalam usaha membendung penularan LSD.

Katanya, kawalan di pintu masuk sempadan negara di turut diperketatkan oleh pihak Jabatan Perkhidmatan Kuarantin dan Pemeriksaan Malaysia (Maqis).
“Kita akan mengambil tindakan terhadap individu yang menjual lembu import yang menunjukkan gejala penyakit LSD di stesen kuarantin.
“JPV turut memohon kerjasama pemain industri termasuk pengimport, peraih dan penternak lembu supaya segera menghubungi pihak berkenaan sekiranya mengesyaki ternakan lembu di dalam jagaan atau kandang menunjukkan gejala penyakit LSD,” ujarnya. – K! ONLINE


Buat aduan premis langgar SOP melalui MyGCC
Oleh SITI AMINAH MOHD YUSOF

5 Jun 2021, 6:53 pm
PETALING JAYA – Kerajaan memandang serius isu berkaitan industri, premis perniagaan yang tiada dalam senarai perkhidmatan perlu telah beroperasi sepanjang tempoh pelaksanaan Perintah Kawalan Pergerakan (PKP).
Menteri Kanan (Keselamatan), Datuk Seri Ismail Sabri Yaakob berkata, justeru hari ini beliau mempengerusikan mesyuarat Strategi Pematuhan Prosedur Operasi Standard Covid-19 bagi memastikan tindakan agensi penguatkuasaan dan pematuhan dalam kalangan pemilik premis perniagaan dan sektor perkilangan.
“Setakat 1 Jun lalu beberapa kementerian telah mengambil tindakan ke atas kilang-kilang dan premis perniagaan yang melanggar perintah dan arahan PKP seperti beroperasi lebih waktu, beroperasi dengan lebih 60 peratus pekerja dan juga beroperasi walaupun telah diarahkan tutup.
“Pasukan petugas operasi pematuhan tersebut akan memfokuskan kepada pematuhan dan perintah yang dikeluarkan oleh kerajaan,” katanya dalam sidang akhbar di sini hari ini.
Beliau berkata, kerajaan telah membuka talian hotline bagi membolehkan orang ramai membuat aduan melalui Pusat Panggilan Kerajaan Malaysia (MyGCC) di talian 03-8000 8000 atau atau emel ke 8000800[email protected] dan aduan.pematuhan.mkn.gov.my. – K! ONLINE


Rumah panjang, kampung, asrama pekerja kena PKPD
Oleh SITI AMINAH MOHD YUSOF

5 Jun 2021, 6:24 pm
PETALING JAYA – Beberapa lokaliti termasuk empat rumah panjang di Batang Oya, Dalat, Sarawak dikenakan Perintah Kawalan Pergerakan Diperketatkan (PKPD) berikutan peningkatan mendadak jangkitan Covid-19 bermula Isnin ini hingga 20 Jun depan.
Menteri Kanan (Keselamatan), Datuk Seri Ismail Sabri Yaakob berkata, tindakan itu melibatkan Rumah Panjang anak Umba, Rumah Panjang Tulu anak Sli, Rumah Panjang Duah anak Entingi, Rumah Panjang Balin anak Gema selain Sekolah Kebangsaan St. Luke dan Klinik Kesihatan Nanga Baoh.
“Dalam tempoh seminggu, 27 kes positif telah dilaporkan selepas saringan terhadap 40 orang penghuni rumah panjang di lokaliti tersebut,” katanya dalam kenyataan akhbar di sini hari ini.
Selain itu, pelaksanaan PKPD turut melibatkan Kampung Kampung Gunung Senyum, Kuala Krau, Temerloh, Pahang yang merekodkan 22 kes daripada 112 ujian saringan dengan kadar positiviti 22 peratus.
Arahan PKPD turut dikenakan kepada penghuni asrama pekerja Kilang Eco Medi Glove, Jalan Tembaga Kuning, Taiping, Perak melibatkan Blok A hingga D dalam tempoh yang sama.
“Sehingga kini sebanyak 75 kes positif Covid-19 telah dilaporkan hasil daripada 230 ujian saringan yang dilakukan oleh Kementerian Kesihatan (KKM) dengan kadar kebolehjangkitan tinggi di lokaliti itu,” jelasnya.

Turut dikenakan PKPD berkuat kuasa esok hingga 19 Jun depan ialah Kampung Jelapang Baru dan Kampung Sungai Tapah di Ulu Kinta, Perak dengan 123 penduduk telah disaring.
Ismail berkata, PKPD turut melibatkan beberapa lokaliti di Sabah iaitu Kampung Blok 31, Kampung Sentosa, Blok 5, Hilltop, Kampung Bukit Kukusan, Tanjung Batu di Tawau; Felda Umas 4 di Kalabakan dan Pangsapuri Taman Permata di Sandakan berkuat kuasa 7 Jun hingga 20 Jun depan.
Dalam pada itu, beliau mengumumkan penamatan PKPD di Kilang Silimpopon dan Estet Silimpopon di Kalabakan, Sabah bermula esok dengan KKM telah melakukan 1,193 ujian saringan dengan 180 kes yang dilaporkan telah menerima rawatan dengan kluster adalah terkawal.
“PKPD di Kampung Melikai, Kuala Penyu, Sabah dan PKPD di taman perumahan dan perkampungan sekitar Gau, Temerloh, Pahang turut ditamatkan esok mengikut jadual yang ditetapkan,” ujarnya. – K! ONLINE


Lelaki ‘seret’ oyen ditahan polis
Oleh ASLIZA MUSA

5 Jun 2021, 6:40 pm
TELUK INTAN – Polis menahan seorang lelaki bagi membantu siasatan video tular kejadian seekor kucing diseret seorang penunggang motosikal di Kampung Melayu, Langkap di sini semalam.
Ketua Polis Daerah Hilir Perak, Asisten Komisioner Ahmad Adnan Basri berkata, lelaki berusia 45 tahun itu ditahan ketika hadir untuk menyerah diri di Balai Polis Langkap pada pukul 9 malam.
Katanya, lelaki terbabit turut membuat laporan polis bagi menafikan berita tular itu.
“Suspek datang ke Balai Polis Langkap untuk membuat laporan penafian selepas diberitahu keluarganya berkaitan video tular itu.
“Menurut suspek, tujuan sebenar dia menangkap kucing itu adalah untuk dibuang di kawasan kedai makan berhampiran rumahnya.
“Bagaimanapun, semasa dalam perjalanan, kaki depan kucing itu telah terkeluar dari jaring sauk dan menyebabkan kucing itu terseret di atas jalan,” katanya di sini hari ini.

Menurut beliau, pihaknya telah pun mengambil keterangan lelaki itu dan dia telah dilepaskan dengan jaminan polis, hari ini.
Berita berkaitan: Lelaki seret kucing atas jalan raya dikecam
Katanya, siasatan kes itu dijalankan di bawah Seksyen 428 Kanun Keseksaan dan Seksyen 29(1)(e) Akta Kebajikan Haiwan 2015.
“Kes ini akan dirujuk kepada Timbalan Pendakwa Raya untuk arahan selanjutnya selepas siasatan selesai,” katanya.
Terdahulu, video tular berdurasi satu minit itu tular di media sosial setelah dimuat naik pengguna jalan raya hingga mendapat kecaman warga maya yang tidak berpuas hati dengan tindakan kejam lelaki itu. – K! ONLINE


Issey nafi terlibat promosi judi online
Oleh HANISAH SELAMAT

5 Jun 2021, 7:22 pm
PETALING JAYA – Penyampai radio dan pelawak popular, Issey mendakwa identiti dan videonya telah disalahgunakan pihak tidak bertanggungjawab bagi mempromosikan judi online.
Issey atau Fazlisham Mat Hussin, 34, berkata tersebut baru diketahui semalam selepas seorang kenalan mengirimkan satu video promosi judi online yang menerusi iklan Instagram dan TikTok.
“Saya terkejut sebab tak semena-mena aksi saya yang ketika itu sedang bertugas dalam konti radio diedit dan dijadikan ‘model’ kononnya sedang leka bermain judi online.
“Lucunya video berkenaan dicuri daripada Tiktok Fizi Ali yang dimuat naik di dalam akaun peribadinya tahun lalu.
“Perkara ini serius sebab fitnah yang boleh membuatkan orang menyangka saya sanggup melakukan apa saja demi wang selain boleh mencalarkan imej stesen radio tempat saya bertugas.
“Saya harap tidak ada yang terpedaya dengan promosi judi online itu atau menyangka yang bukan-bukan. Ia perlu dihentikan kerana melampau,” katanya kepada Kosmo!

Penyampai radio Suria FM itu juga memaklumkan akan membuat satu laporan polis sebagai langkah berjaga-jaga.
Akuinya, tindakan tegas perlu dilakukan supaya kejadian sama tidak berulang tambahan pula selepas semakan pihaknya tidak dapat mengesan siapa di sebalik akaun berkenaan.
“Kejadian seperti ini boleh berlaku kepada sesiapa saja kerana pihak terbabit mengambil gambar atau video orang lain secara rawak.
“Mereka berani berbuat demikian disebabkan pandai menutup jejak. Saya mungkin bukan mangsa pertama, tapi saya takkan berdiam diri.
“Di atas nasihat keluarga dan rakan lain, saya akan membuat laporan polis secepat mungkin,” kongsinya.
Akui Issey lagi, ini bukan kejadian pertama gambar dirinya disalahgunakan untuk tujuan promosi produk sehingga memaksanya mengambil tindakan susulan.
“Ketika saya baru mendirikan rumahtangga, gambar saya pernah memghiasi satu promo iklan ubat kuat. Memang lucu tetapi kalau tak betul saya kena tegur pihak itu.
“Namun isu berkenaan selesai selepas saya menghantar mesej secara langsung (DM) kepada pemilik akaun Instagram terbabit, meminta gambar saya dipadamkan.
“Alhamdulillah perkara tersebut dapat diselesikan secara baik, sebab saya pun tak mahu menyusahkan peniaga seperti itu.
“Bagi saya mudah saja, kalau nak berniaga biarlah jujur dan ikhlas. Jangan gunakan gambar atau video orang lain untuk testimoni bagi menarik pembeli,” katanya.
Issey yang mengendalikan segmen Team Pagi Suria dan Carta Suria Top 40 turut menyerlah sebagai pelakon drama serta filem. – K! ONLINE


10 mangsa pemerdagangan disorok dalam kondo
Oleh MOHD SYALMIZI HAMID

5 Jun 2021, 6:28 pm
SEBERANG PERAI – Seramai 10 wanita warga asing yang dipercayai menjadi mangsa pemerdagangan manusia diselamatkan dalam serbuan di sebuah kondominium di Butterworth di sini malam tadi.
Ops Pintas kira-kira pukul 8.50 malam itu membabitkan dua pegawai dan 13 anggota dari Bahagian Siasatan Jenayah, Ibu Pejabat Polis Daerah Seberang Perai Utara (SPU).
Ketua Polis Daerah SPU, Asisten Komisioner Noorzainy Mohd. Noor berkata, wanita berusia di antara 31 hingga 36 tahun berkenaan adalah warga Thailand, Vietnam dan Indonesia.
Beliau berkata, pada serbuan itu, polis merampas pelbagai barangan termasuk kondom, jeli pelincir, tisu, telefon bimbit dan sebuah kereta.
Menurutnya, dua lelaki berusia 34 dan 41 tahun disyaki terlibat dalam kegiatan itu turut ditahan bagi siasatan lanjut.
“Hasil pemeriksaan mendapati kedua-dua tangkapan mempunyai rekod jenayah lampau, manakala salah seorang daripadanya dikehendaki bagi satu kes penipuan di Kuala Lumpur.

“Kegiatan itu didapati beroperasi sejak kira-kira setahun lalu dengan menjadikan hotel-hotel sebagai transit.
Beliau berkata, operasi sindiket berkenaan bagaimanapun terganggu sejak pelaksanaan Perintah Kawalan Pergerakan (PKP) penuh bermula 1 Jun lalu sehingga memaksa mereka berpindah ke kondominium.
“Usaha mencari dalangnya sedang dilakukan kerana individu yang ditangkap hanyalah penjaga dan penghantar makanan kepada mangsa,” katanya lagi.
Beliau berkata, kes disiasat mengikut Seksyen 12 Akta Pemerdagangan Orang dan Penyeludupan Migran (ATIPSOM) 2007. – K! ONLINE


Kumpul wang belanja rokok 8.5 juta rupiah dalam 3 bulan
Oleh KOSMO!

5 Jun 2021, 7:37 pm
JAKARTA – Seorang wanita bertekad untuk berhenti merokok dengan cara menabung wang belanja rokok sehingga mencecah 8.5 juta rupiah (RM2,456) dalam tempoh tiga bulan, lapor laman berita Suara.com hari ini.
Dalam satu video yang dimuat naik di TikTok, wanita yang menggunakan akaun @christinacahkediri itu berkongsi pengalamannya yang cuba berhenti merokok.
Menurutnya, dia menyimpan wang kertas berdenominasi 20,000 rupiah (RM5.78) secara rutin. Wang tersebut, sering digunakan olehnya untuk membeli rokok.
Setiap kali dia berasa seperti ingin membeli rokok, dia mengambil wang kertas dengan denominasi tersebut untuk disimpan di dalam sebuah  tabung.
“Wang tidak merokok selama tiga bulan.
“Alhamdulillah, banyak yang sudah dikumpul. Boleh buat belanja kahwin kalau sudah bertemu jodoh,” tulisnya pada hantaran tersebut.

Setakat ini, video tersebut menerima lebih 139,000 tanda suka dan beribu-ribu komen netizen.
“Saya baru menyimpan 2,000 rupiah (RM0.58 sen), baru 10 keping wang tunai dan saya sudah membelanjakannya. Apatah lagi nak menyimpan sebanyak 20,000 rupiah (RM5.78) setiap kali,” tulis seorang netizen. – AGENSI


Penduduk bersempadan tetap perlu kebenaran untuk rentas negeri
Oleh WAT KAMAL ABAS

5 Jun 2021, 4:29 pm
PARIT BUNTAR – Semua penduduk yang tinggal berhampiran dengan sempadan negeri ini perlu mempunyai surat kebenaran rentas negeri yang sah untuk membuat sebarang urusan terutamanya di mukim Parit Buntar.
Walau atas apa alasan sekalipun, perkara itu perlu dipatuhi sepertimana ditetapkan oleh
Majlis Keselamatan Negara (MKN) dan juga Kementerian Kesihatan.
Ketua Polis Daerah Kerian, Superintendan Mazuki Mat berkata, arahan tersebut juga perlu diambil maklum oleh penduduk negeri berjiran iaitu di Seberang Perai Selatan, Pulau Pinang dan Bandar Baru, Kedah.
Menurut beliau, arahan yang diwartakan itu perlu dipatuhi dan ianya adalah untuk kebaikan masyarakat bagi mencegah penularan pandemik Covid-19.
“Kita faham tentang masalah mereka yang kebanyakannya sebelum ini mempunyai pelbagai urusan di kedua-dua tempat termasuk pertalian kekeluargaan
“Ramai penduduk di sini misalnya bekerja di Nibong Tebal dan berulang alik, namun undang-undang perlu dipatuhi sebagaimana yang telah diwartakan oleh kerajaan,” katanya kepada Kosmo!

Beliau berkata demikian ketika ditanya tentang peraturan yang perlu dipatuhi oleh penduduk di negeri berjiran ini kerana berkongsi bandar walaupun di negeri berlainan.
Dalam pada itu, bermula hari ini Perintah Kawalan Pergerakan Diperketatkan (PKPD) dikenakan di Taman Kerian Tambahan Parit Buntar berikutan peningkatan kes jangkitan.
Sebanyak 336 buah rumah membabitkan seramai 1,226 orang penduduk di situ menjalani PKPD mulai 6 Jun hingga 19 Jun ini.
Tinjauan mendapati, semua laluan keluar masuk ke kawasan ini telah diletakkan dengan konkrit penghadang kecuali di Jalan Laksamana berhampiran dengan loji Indah Water Konsortium.
Gegelung kawat duri juga telah dipasang oleh pihak tentera termasuk penempatan pos kawalan polis. – K! ONLINE


Harimau dahan mati terkena jangkitan
Oleh ASLIZA MUSA

5 Jun 2021, 5:16 pm
IPOH – Seekor harimau dahan yang ditangkap selepas berkeliaran di Kampung Bukit Bertam dekat Selama Rabu lalu disahkan mati ketika dalam rawatan di Pusat Menyelamat Hidupan Liar Kebangsaan (NWRC) Sungkai.
Pengarah Jabatan Perlindungan Hidupan Liar dan Taman Negara (Perhilitan) Perak, Yusoff Shariff berkata, harimau spesis dilindungi dengan nama saintifik Neofelis Nebulosa itu mati pada pukul 12 tengah malam Khamis lalu.
Katanya, pemeriksaan yang dilakukan mendapati, harimau itu dijangkiti Virus Canine Distemper (CDV).
“Kebiasaannya, haiwan yang dijangkiti CDV ini terpaksa ditidurkan kerana ia adalah penyakit berjangkit.
“Bagaimanapun, harimau dahan ini tidak sempat ditidurkan kerana telah disahkan mati oleh doktor veterinar,” katanya di sini hari ini.
Menurut beliau, pemeriksaan mendapati haiwan berkenaan tidak tercekik tulang walaupun keadaannya ketika ditangkap seperti cuba memuntahkan sesuatu.

“Berdasarkan pihak veterinar, harimau itu dipercayai terkena jangkitan daripada bawaan binatang domestik seperti anjing dan kucing,” katanya.
Kosmo! sebelum ini melaporkan, kehadiran harimau jantan berusia antara tujuh ke lapan tahun itu disedari penduduk kira-kira pukul 10.50 pagi.
Haiwan yang kelihatan kelaparan itu dilihat berkeliaran di sekitar rumah penduduk kemungkinan bagi mencari makanan dan dipercayai keluar dari kawasan Hutan Simpan Bintang Hijau. – K! ONLINE


Produk PS 21 Capsule ada racun
Oleh SITI A'ISYAH SUKAIMI

5 Jun 2021, 4:35 pm
PUTRAJAYA – Kementerian Kesihatan (KKM) menggesa orang awam untuk mengelak daripada membeli dan menggunakan produk tradisional PS 21 Capsule yang dikesan mengandungi racun berjadual, simvastatin.
Ketua Pengarah Kesihatan, Tan Sri Dr. Noor Hisham Abdullah berkata, pendaftaran produk tersebut dibatalkan oleh Pihak Berkuasa Kawalan Dadah (PBKD) pada mesyuarat ke-358 berikutan pengesanan racun berjadual simvastatin di dalamnya yang tidak dibenarkan dalam formulasi produk tradisional.
“Simvastatin merupakan sejenis ubat yang digunakan untuk mengurangkan paras kolesterol dalam darah dan pengambilan tanpa pengawasan ahli profesional kesihatan boleh menyebabkan kesan sampingan.
“Kesan sampingan tersebut seperti gangguan pencernaan, rasa lemah, sakit kepala, gangguan pada fungsi normal hati, otot terasa sakit apabila disentuh atau lemah otot,” katanya dalam satu kenyataan akhbar di sini hari ini.
Sehubungan itu, beliau berkata, penjual dan pengedar produk ini perlu menghentikan penjualan dan pengedarannya dengan serta-merta.
“Penjualan dan pengedaran produk adalah melanggar Akta Jualan Dadah 1952 dan Peraturan-Peraturan Kawalan Dadah dan Kosmetik 1984.

“Individu yang melakukan kesalahan di bawah Peraturan-Peraturan ini boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berikutnya,” katanya.
Ujarnya lagi, bagi syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya.
Sementara itu, Noor Hisham berkata, orang awam yang sedang menggunakan produk tersebut dinasihatkan untuk segera menghentikan penggunaannya dan mendapatkan nasihat daripada ahli profesional kesihatan jika mengalami sebarang ketidakselesaan atau kesan advers.
Katanya, maklumat status pendaftaran bagi sesuatu produk boleh dibuat dengan melayari laman sesawang rasmi NPRA http://npra.moh.gov.my/ atau melalui aplikasi ‘NPRA Product Status’ yang boleh dimuat turun daripada Google Play Store. -K!ONLINE


Ular sawa mengeram 20 biji telur ditangkap
Oleh MOHAMAD NAUFAL MOHAMAD IDRIS

5 Jun 2021, 5:08 pm
KUALA SELANGOR – Kecurigaan empat pekerja terhadap kehadiran seekor ular sawa di bekas akar pokok kelapa sawit selama empat hari terjawab apabila menemukan 20 telur reptlia itu.
Perkara itu terbongkar pukul 11 pagi semalam selepas mendapatkan khidmat pasukan bomba dalam kejadian di sebuah ladang di Jalan Kelab di sini.
Seorang pekerja mahu dikenali Azizah berkata, ular tersebut ditemukan empat rakannya pada pagi Selasa lalu ketika hendak melakukan kerja-kerja membaja di kawasan tersebut.
Katanya, semasa kejadian ular tersebut hanya berlingkar di tapak bekas akar sebuah pokok kelapa sawit yang telah tumbang.
“Kami beranggapan ular tersebut sekadar singgah sebentar untuk ‘berteduh’ sebelum pergi ke lokasi lain.
“Namun, jangkaan itu meleset apabila ular sama terus berada di kawasan tersebut sebelum mengambil keputusan menghubungi pihak bomba,” katanya ketika dihubungi Kosmo! hari ini.

Sementara itu, Ketua Bomba dan Penyelamat Kuala Selangor, Ismail Zakariya berkata, enam anggota termasuk pegawai dikejarkan ke lokasi kejadian sebaik menerima panggilan kecemasan pukul 10.11 pagi.
Katanya, berdasarkan pemeriksaan awal mendapati reptlia itu sedang mengeram kesemua telurnya.
“Ular berkenaan berjaya ditangkap pukul 11 pagi menggunakan penjerut.
“Kita telah serahkan ular serta kesemua telur itu kepada pihak pengurusan Mini Zoo Kampung Kuantan,” jelasnya. – K!ONLINE


Tiga PPV IPT mulakan operasi 7 dan 14 Jun ini
Oleh NOR IDAYU BOSRO

5 Jun 2021, 5:54 pm
PUTRAJAYA  – Tiga pusat pemberian vaksin institusi pendidikan tinggi (PPV IPT) iaitu di Universiti Teknologi MARA (UiTM) Kampus Puncak Alam, Universiti Sains Malaysia (USM) dan Institut Perubatan dan Pergigian Termaju (@AmDI) USM akan dibuka seawal minggu hadapan.
Menteri Pengajian Tinggi, Datuk Seri Noraini Ahmad berkata, PPV IPT UiTM Kampus Puncak Alam akan memulakan operasi pada Isnin ini manakala PPV IPT USM dan PPV IPT @AmDI akan mula beroperasi pada 14 Jun depan.
Beliau berkata, pemberian vaksin di UiTM Kampus Puncak Alam akan dibuat di Dewan Berlian yang mempunyai kapasiti 1,500 orang pada satu-satu masa bermula pukul 9 pagi sehingga 8 malam.
Menurutnya, pemberian vaksin itu akan dilaksanakan secara hibrid di mana perkhidmatan pemberian vaksin kepada orang ramai secara pandu lalu turut disediakan di Hospital UiTM yang terletak di dalam Kampus Puncak Alam.
“Bagi menyokong usaha ini, seramai 200 orang kakitangan telah digerakkan terdiri daripada petugas barisan hadapan kampus dan petugas kesihatan dari Fakulti Perubatan, Fakulti Pergigian, Fakulti Farmasi dan Fakulti Sains Kesihatan.
“Perkhidmatan sukarelawan yang terdiri daripada staf, pelajar dan alumni juga mendapat sokongan yang mengalakkan,” katanya dalam satu kenyataan di sini hari ini.

Mengulas lanjut, Noraini berkata, bagi PPV IPT USM, pemberian vaksin akan dijalankan bermula pukul 9 pagi hingga 5 petang di Dewan Peperiksaan A dan B, Kampus Induk, USM secara hibrid dengan sasaran 400 hingga 1,000 sehari.
Beliau berkata, perkhidmatan pemberian vaksin kepada orang ramai secara pandu lalu turut dirancang bagi kes-kes tertentu seperti orang kurang upaya (OKU).
Katanya, pemberian vaksin di PPV IPT @AmDI, Bertam akan dibuat di Dewan Al- Azahari, yang mempunyai kapasiti 200 orang pada satu-satu masa dengan sasaran 1,000 orang sehari.
“USM telah menggerakkan 400 orang kakitangan iaitu petugas barisan hadapan dan sukarelawan yang terdiri terdiri daripada staf, pelajar dan juga alumni,” katanya.
Noraini berkata, tiga PPV IPT itu merupakan sebahagian daripada 19 PPV IPT yang dicadangkan oleh KPT bagi membantu PICK dalam menyediakan akses lebih luas kepada rakyat untuk divaksin. – K! ONLINE


133,000 warga emas dijangka terima suntikan AstraZeneca
Oleh MOHAMAD FAIZAL HASHIM

5 Jun 2021, 4:16 pm
JOHOR BAHRU – Seramai 133,000 warga emas akan hadir ke Pusat Pemberian Vaksin (PPV) bagi mendapatkan dos suntikan vaksin AstraZeneca dalam Fasa 2 Program Imunisasi Covid-19 Kebangsaan di seluruh negeri ini bermula Isnin ini.
Bagi memastikan kelancaran proses pendaftaran dan penerimaan vaksin, penerima dan ahli keluarga yang membawa warga emas itu dinasihatkan untuk tidak datang terlalu awal ke PPV berkenaan.
Timbalan Setiausaha Kerajaan Negeri Bahagian Pengurusan, Datuk Mohd. Noh Ibrahim berkata, tindakan tersebut hanya akan menyebabkan berlaku kesesakan trafik menuju ke pusat tersebut.
Katanya, penerima vaksin dinasihatkan hadir ke PPV mengikut tarikh dan masa yang ditetapkan bagi memudahkan semua pihak bagi proses pendaftaran dan pemberian vaksin.
“Bagi memastikan aliran trafik berjalan lancar, pihak Polis Diraja Malaysia (PDRM) dan pihak berkuasa tempatan (PBT) akan memandu arah penerima ke lokasi yang dituju.
“Sebahagian jalan di sekitar PPV di Pusat Konvensyen Antarabangsa Persada, di sini akan ditutup. Kita juga menyediakan tempat meletakkan kenderaan bersebelahan Persada serta kawasan berhampiran.

“Seperti tempat lain, kita benarkan seorang sahaja meneman warga emas ke PPV. Kita juga ada menugaskan sukarelawan untuk membantu mereka-mereka ini dari semasa ke semasa,” katanya.
Beliau berkata demikian kepada pemberita selepas tinjauan di Pusat Pemberian Vaksin Covid-19 di Pusat Konvensyen Antarabangsa Persada Johor, di sini hari ini. -K! ONLINE


Bimbang kes Covid-19 di Malaysia, Farahdhiya luah hasrat untuk ke London
Oleh MOHAMMAD SHAHEMY AZMI

5 Jun 2021, 3:49 pm
PETALING JAYA – Penyanyi dan juga pelakon Farahdhiya mengakui terlalu bimbang dengan peningkatan kes harian dan kematian akibat Covid-19 di Malaysia sehingga membuatkan dia terfikir untuk meninggalkan negara ini dan menetap bersama ibunya di London, England.
Ujar Farahdhiya, 37, ibunya, Aishah Abdullah yang kini menetap di London ada meminta dia dan abangnya untuk berhijrah dan tinggal bersamanya di London memandangkan situasi Covid-19 di negara ini semakin buruk.
“Ibu saya yang jauh di London terlalu risau dengan keadaan kamu dua beradik di sini sampai suruh balik sana (London) duduk bersamanya buat masa ini sehingga keadaan reda,” ujarnya dalam Instagram.
Bagaimanapun, hasrat tersebut terpaksa dipendam Farahdhiya memandangkan Malaysia masih lagi menutup pintu sempadan bagi mengekang penularan wabak Covid-19.
Ujar pelantun lagu Bertakhta Di Hati itu, setiap malam dia sukar untuk tidur kerana dihantui perasaan takut melihat kes kematian akibat Covid-19 dan bimbang memikirkan orang-orang yang dia sayangi.
“Saya seorang yang ambil berat. Hari-hari saya tengok berita tentang perkembangan Covid-19. Tapi sekarang saya takut untuk ambil tahu, takut untuk mendengar keputusan harian Covid-19. Terlalu takut melihat kes kematian semakin hari sekamin meningkat.

“Saya sedih memikirkan orang-orang yang kehilangan insan tersayang sampai saya susah untuk tidur malam,” ujarnya.
Dalam pada itu, Farahdhiya turut meluahkan rasa hairan melihat pelaksanaan lockdown pada kali ini apabila mendakwa masih ada lagi sector ekonomi tidak penting yang dilihat masih beroperasi secara penuh.
Ujar Farahdhiya, dia berasa hairan apabila masih ada lagi sector yang tidak perlu dibuka tetapi diberi kebenaran untuk beroperasi.
“Terlalu banyak kilang yang masih dibuka. Pekerja yang dipaksa untuk bekerja walaupun sepatutnya mereka perlu berada di rumah.
“Kepada yang berkenaan, kasihanilah para petugas barisan hadapan. Sebelum mereka rebah, buatlah sesuatu. Kasihanilah kami semua. Tidak takutkan kita semua kalau perkhidmatan kesihatan negara kita lumpuh?” katanya.
Sehubungan itu, Farahdhiya menggesa pihak kerajaan supaya melakukan lockdown sepenuhnya dengan tegas seperti yang pernah dibuat pada tahun lalu supaya rantaian penularan Covid-19 dapat diputuskan dengan berkesan. – K! ONLINE